Konfrontasi Turkiye-Greece makin meruncing
Oleh KOSMO!

26 September 2022, 10:30 pm
ANKARA – Greece didakwa secara tidak sah mengerahkan sebilangan kenderaan perisai ke Kepulauan Aegean, lapor Agensi Berita Anadolu yang memetik sumber tentera.
Dakwaan itu disokong oleh rakaman dron yang memaparkan detik kenderaan-kenderaan itu diturunkan dari kapal pendaratan Greece.
Greece telah menghantar kenderaan tentera yang disumbangkan  oleh Amerika Syarikat (AS) ke Kepulauan Aegean Lesbos (dikenali sebagai Midilli di Turkiye) dan Samos (Sisam), kata sumber.
Setiap pulau itu masing-masing menerima 23 dan 18 kenderaan berperisai yang dihantar secara berkelompok sepanjang minggu lalu.
Rakaman dron yang diedar oleh media Turkiye memaparkan detik kenderaan tentera berada dalam barisan di sebuah pelabuhan dengan sebuah kapal pendaratan berlabuh di kawasan berhampiran dan kargonya dibuka.
Menurut sumber, penempatan kenderaan itu didakwa melanggar status demiliterisasi (bebas daripada kegiatan ketenteraan) pulau tersebut sambil mendakwa bahawa Greece tidak berusaha meredakan ketegangan antara kedua-dua negara.

“Greece tidak menghadiri mesyuarat walaupun dijemput dan tindakan membuat provokasi sedemikian menunjukkan pihak mana yang meningkatkan ketegangan, siapa yang sukar didamaikan, agresif dan menyalahi undang-undang,” kata sumber itu.
Walaupun pulau-pulau itu diletakkan di bawah status demiliterisasi melalui Perjanjian Lausanne pada tahun 1923, Greece masih dibenarkan untuk mengekalkan tentera yang direkrut daripada penduduk tempatan dan pasukan polis.
Ketegangan dua negara sekutu Pertubuhan Perjanjian Atlantik Utara (NATO) yang mempunyai sejarah permusuhan itu telah memuncak sejak akhir Ogos lalu.
Turkiye menuduh Greece membidik  jet tenteranya yang terbang di perairan bebas menggunakan sistem pertahanan udara S-300 buatan Russia. Athens menolak dakwaan itu dan  mendakwa bahawa pertahanan udaranya tidak aktif ketika kejadian. – Agensi


Mesej tular kanak-kanak dilarikan, organ dijual adalah palsu
Oleh AZMI NORDIN

26 September 2022, 9:07 pm
KUALA LUMPUR – Polis Diraja Malaysia (PDRM) mengklasifikasikan sebaran mesej di media sosial meminta masyarakat berwaspada berkaitan kejadian penculikan kanak-kanak adalah palsu.
Ketua Komunikasi Korporat PDRM Bukit Aman, Asisten Komisioner Skandaguru Anandan berkata, mesej tersebut mengatakan kanak-kanak akan dilarikan ke negara jiran.
“Mangsa dikatakan diberi bahan terlarang yang menyebabkan mereka tidak mampu bercakap untuk memudahkan mereka dilarikan menaiki lori ayam ke negara jiran bagi tujuan pemindahan organ.
“Mesej tersebut juga didakwa bahawa pihak berkuasa telah melakukan pemeriksaan ke atas lori berkenaan dan menjumpai enam orang kanak-kanak,” katanya dalam satu kenyataan hari ini.
Menurut Skandaguru, semakan mendapati mesej palsu tersebut tular di media sosial sejak tahun 2017 dan kini kembali diulang siar.
“PDRM mengesahkan bahawa tiada sebarang laporan polis diterima berkaitan penculikan dan penjualan organ kanak-kanak seperti yang didakwa.

“Orang ramai dinasihatkan untuk tidak mudah percaya dan menyebarkan berita-berita yang tidak berasas seta tidak ditentukan kesahihannya,” jelasnya. – KOSMO! ONLINE.


Polis kesan pemandu, penunggang berselisih faham
Oleh NUR HUDA MUSA

26 September 2022, 9:02 pm
KUALA LUMPUR – Polis mengesan seorang pemandu dan seorang penunggang motosikal susulan tular rakaman kejadian perselisihan faham antara mereka yang berlaku di Jalan Pinang, di sini.
Ia susulan tular rakaman memaparkan pemandu pacuan empat roda itu memberhentikan kenderaannya sebelum keluar dari kenderaan sambil memegang objek menuju ke arah penunggang motosikal tersebut.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya telah mengesan video berdurasi 24 saat itu selepas dimuat naik di Facebook Arif Danial.
“Setakat ini polis masih giat mengesan individu yang terbabit dalam kejadian itu untuk siasatan lanjut.
“Individu yang mempunyai maklumat mengenai kejadian diminta tampil menyalurkan maklumat bagi membantu siasatan,” katanya dalam satu kenyataan di sini hari ini.
Bagaimanapun katanya, sehingga kini penunggang motosikal terbabit masih belum tampil membuat laporan polis berhubung kejadian berkenaan.

“Orang ramai dinasihatkan agar tidak melakukan sebarang perbuatan yang melanggar undang-undang.
“Sebarang maklumat boleh disalurkan kepada Balai Polis Dang Wangi menerusi talian 03-26002222 atau Ibu Pejabat Polis Kontinjen Kuala Lumpur ditalian 03-21159999,” katanya. – KOSMO! ONLINE


Lelaki ‘diberkas’ polis ketika melamar kekasih
Oleh KOSMO!

26 September 2022, 9:30 pm
OLYMPIA, WASHINGTON – Seorang lelaki di negeri Washington, Amerika Syarikat menggunakan kaedah unik untuk melamar pasangannya iaitu dengan berpakat bersama polis agar memberkasnya di hadapan wanita tersebut, lapor laman berita Times Now semalam.
Berdasarkan video yang tular, beberapa anggota polis daripada Jabatan Polis Whitman dilihat menghampiri pasangan itu di sebuah restoran sebelum menggari lelaki berkenaan.
Teman wanitanya yang terkejut,  mengekori anggota polis bersama teman lelakinya untuk  keluar dari premis tersebut.
Sejurus berada di luar restoran, lelaki berkenaan dilihat melutut di hadapan teman wanitanya lalu menghulurkan sebentuk cincin kepadanya.
Teman wanitanya bersetuju sebelum memeluk lelaki tersebut sambil diperhatikan oleh anggota polis sambil tersenyum.
Menurut Jabatan Polis Whitman, seorang anggota meminta mereka melakukan kejutan itu bagi pihak rakannya yang bernama Wayne.

Meskipun pada awalnya jabatan itu enggan bekerjasama, ia akhirnya membuat keputusan untuk membantu Wayne dalam proses lamaran tersebut.
Bagi mengelakkan sebarang isu berbangkit, penahanan palsu itu mendapat kelulusan daripada ketua jabatan polis. – Agensi


Polis temui mayat wanita dalam kereta tenggelam
Oleh KOSMO!

26 September 2022, 6:30 pm
BANGKOK – Polis Thailand menemui mayat seorang wanita yang terperangkap di dalam sebuah kereta selepas kenderaan itu ditarik keluar dari sebuah terusan pengairan di daerah Tha Muang, wilayah Kanchana Buri, Jumaat lalu.
Menurut laman berita Thaiger, polis mengenal pasti mayat mangsa sebagai seorang wanita berusia 45 tahun yang merupakan pengarah sebuah sekolah di daerah Dan Makham Tia.
Penduduk setempat dilaporkan menemui bampar hadapan dan nombor pendaftaran kereta di sebelah terusan pengairan tersebut awal pagi Jumaat lalu.
Kira-kira pukul 8 pagi (waktu tempatan), pasukan penyelam mula membuat pencarian di terusan tersebut bagi mengesan kedudukan kereta.
Pasukan penyelam unit penyelamat bagaimanapun gagal menemui kenderaan itu sehingga pukul 6 petang (waktu tempatan).
Mereka akhirnya menemui sebuah kereta jenama Honda berwarna putih yang tenggelam sepenuhnya di bawah Jambatan Nong Ko, kira-kira 500 meter dari lokasi di mana penduduk menemui bampar  pagi hari yang sama.

Mayat wanita berkenaan ditemui dalam keadaan terikat pada tali pinggang keledar di tempat duduk pemandu apabila kenderaan itu ditarik keluar.
Selepas keadaannya diperiksa di lokasi kejadian oleh polis dan doktor, mayat itu kemudian dibawa ke hospital untuk bedah siasat.
Meskipun masih tidak mengetahui punca kenderaan yang dipandu mangsa boleh terbabas dari jalan raya dan terhumban ke dalam terusan, siasatan polis mengesahkan beberapa garis masa nahas tersebut.
Pada petang Jumaat lalu, mangsa dikatakan pergi ke sebuah restoran bagi memeriksa keadaan lokasi penganjuran sebuah acara seminar yang bakal diadakan.
Ketika dalam perjalanan pulang, dia melalui jalan yang menempatkan terusan tersebut apabila kereta dipandu mangsa hilang kawalan lalu menyebabkan dia terhumban ke dalam air. – Agensi


Pengesahan transaksi: BNM arah bank tukar sistem lebih selamat | 15 MINIT MMTV 26 September 2022
Oleh KOSMO!

26 September 2022, 7:28 pm


Makcik rajin jemput anak pulang sekolah kerana ingin bertemu guru muda kacak
Oleh KOSMO!

26 September 2022, 8:00 pm
JAKARTA – Sebuah klip video tular di media sosial Indonesia memaparkan tindakan beberapa wanita rajin menjemput anak-anak mereka pulang dari sekolah kerana ingin melihat seorang guru muda yang kacak, lapor laman berita Suara.com semalam.
Video itu dimuat naik dalam akaun Instagram @bundsthetic.
Beberapa wanita yang menunggu di hadapan pintu pagar sekolah kelihatan malu-malu kucing ketika bertemu seorang guru lelaki muda.
Guru itu dikatakan mengajar subjek Pendidikan Agama Islam di sekolah tersebut.
“Mak zaman sekarang semua begini ke? Guru agama islam kacak terus ditahan,” demikian kenyataan dalam video tersebut.
Ketika membawa motosikalnya, guru lelaki itu kelihatan tersenyum melihat gelagat wanita-wanita itu.

Kehadiran guru lelaki itu membuatkan mereka teruja untuk menjemput anak pulang dari sekolah.
Video tersebut mendapat perhatian netizen di ruangan komen.
“Kesian suami puan. Jaga maruah sebagai seorang isteri okay?” komen seorang netizen. – Agensi


Geng curi lembu bunuh 11 orang
Oleh KOSMO!

26 September 2022, 8:15 pm
NAIROBI, KENYA – Sekurang-kurangnya 11 orang mati  dibunuh geng pencuri lembu dalam satu insiden serang hendap di utara Kenya, kata polis seperti dilaporkan Badan Penyiaran Britain  (BBC) semalam.
Lapan anggota polis, dua orang awam dan seorang ketua tempatan dilaporkan antara yang menjadi mangsa dalam keganasan di daerah Turkana itu pada  Sabtu lalu.
Anggota-anggota  Perkhidmatan Polis Negara kini memburu geng pencuri lembu itu yang bertindak  menyerbu sebuah kampung dan mencuri haiwan ternakan milik penduduk.
Pertempuran berkaitan haiwan ternakan dan air sering berlaku di kawasan tersebut, yang kini berdepan dengan krisis iklim yang semakin buruk.
Polis Kenya menggelar serangan tersebut sebagai ‘serang hendap penjenayah dan pengecut’ ke atas orang awam dan anggota polis.
Susulan kejadian itu, beberapa anggota tambahan telah dikerah  ke perkampungan di Turkana Timur bagi meningkatkan keselamatan dan meneruskan pemburuan suspek yang bertanggungjawab, yang didakwa merupakan ahli kumpulan etnik Pokot.

Bulan lalu, tujuh orang mati terbakar di daerah sama ketika diserang oleh militan Pokot. – Agensi


Kakak ‘caras’ adik, disolek seperti pengantin
Oleh KOSMO!

26 September 2022, 7:30 pm
JAKARTA – Sebuah klip video tular di media sosial Indonesia memaparkan situasi seorang lelaki yang didakwa mengahwini dua wanita secara serentak dalam satu majlis di wilayah Jawa Tengah, lapor laman berita Detik semalam.
Berdasarkan video dalam aplikasi TikTok yang dimuat naik jurusolek pengantin dikenali sebagai Shinta Barbie, kejadian sebenar yang berlaku adalah sebaliknya. Dia berkata, kedua-dua ‘pengantin’ wanita berkenaan sebenarnya adik-beradik dan pengantin lelaki tidak berpoligami seperti yang disangka netizen.
“Ini merupakan tradisi di sebuah kampung di derah Pati. Jika mempunyai dua orang anak perempuan, ketika si adik berkahwin, si kakak perlu disolek seperti pengantin.
“Dua beradik ini mempunyai perbezaan umur 12 tahun,” kata Shinta sambil menambah, adat penduduk setempat itu digelar ‘murwokolo kembang sepasang’.
Acara perkahwinan itu berlangsung pada 21 September lepas.
Video tersebut menjadi tular dengan ada antara netizen yang menyangka pengantin lelaki berkahwin dengan dua wanita serentak.

“Kiranya, dia mempunyai dua isteri?” kata seorang pengguna.
“Kalau adiknya berkahwin, mengapa kakaknya akan disolek juga?” soal seorang netizen. – Agensi


Puluhan korban feri karam di Bangladesh, ramai masih hilang
Oleh KOSMO!

26 September 2022, 7:00 pm
DHAKA – Sekurang-kurangnya 32 orang terkorban dan berpuluh-puluh lagi hilang selepas sebuah feri yang dinaiki sebilangan penganut agama Hindu karam di Bangladesh, lapor akhbar New York Post semalam.
Seorang pegawai tempatan berkata, nahas melibatkan jalan air itu adalah yang paling buruk melanda Bangladesh dalam tempoh lebih setahun.
Sebilangan mayat ditemui termasuk 12 wanita dan lapan kanak-kanak, kata pentadbir daerah Panchagarh, Jahurul Islam iaitu lokasi di mana kemalangan itu berlaku.
“Operasi menyelamat mangsa yang masih hilang sedang diteruskan,” kata Jahurul nya sambil menambah bahawa ketika kejadian, feri itu sedang membawa ramai penumpang yang terdiri daripada penganut Hindu ke sebuah kuil sempena upacara keagamaan.
Menurutnya, sebuah jawatankuasa turut dibentuk untuk menyiasat kejadian itu.
Polis memaklumkan bahawa hampir 20 orang masih hilang, manakala sebilangan penumpang sama ada berjaya berenang ke daratan atau diselamatkan.

Beratus-ratus orang terkorban pada setiap tahun dalam kemalangan feri di Bangladesh. Negara itu mempunyai laluan air ke pedalaman yang luas dengan piawaian keselamatan yang longgar.
Sekurang-kurangnya 34 orang maut pada April tahun lalu selepas sebuah feri yang sesak bertembung dengan sebuah kapal kargo sebelum karam di Sungai Dhitalakhsya, luar ibu negara Bangladesh, Dhaka. – Agensi


RUU GEG bakal berdepan masalah besar daripada aspek melanggar hak asasi, keperlembagaan
Oleh KOSMO!

26 September 2022, 7:32 pm
PETALING JAYA – Rang Undang-Undang (RUU) Generasi Penamat (GEG) bakal berdepan dengan pelbagai masalah besar daripada segi hak asasi dan keperlembagaan.
Gagasan Belia dalam kenyataan yang dikeluarkan di sini berkata, hasrat dan usaha kerajaan untuk mengurangkan perokok baharu di Malaysia adalah dialu-alukan oleh seluruh rakyat Malaysia, namun pada sudut yang lain RUU yang baharu ini dilihat mampu membawa kemudaratan sekiranya diterima di dalam bentuknya yang sedia ada.
Sehubungan itu, persatuan tersebut  menggesa Kementerian Kesihatan bersama Jawatankuasa Pilihan Khas Parlimen PSSC GEG berbincang dengan Majlis Peguam Malaysia dan mengeluarkan laporan menyeluruh tentang isu keperlembagaan RUU GEG.
“RUU yang dicadangkan ini merupakan pelanggaran hak asasi tersebut yang amat ketara sekali kerana memberikan kuasa kepada pihak kerajaan untuk mendakwa sesetengah rakyat berdasarkan perbezaan tarikh lahir mereka semata-mata.
“Harus ditekankan bahawa RUU GEG akan menjadi satu-satunya undang-undang dalam sejarah negara yang digubal berdasarkan tahun lahir, bukannya umur,” katanya.

 Tambah kenyataan itu, secara amnya, RUU ini akan mengenakan hukuman dan denda yang amat tinggi terhadap perokok dan pemilikan produk rokok dan vape.

Merujuk kepada Perkara 17.(2) RUU, ia menyatakan bahawa mana-mana individu yang lahir selepas 1 Januari 2007 yang menghisap rokok atau menggunakan produk rokok, peranti merokok atau produk vape akan dikenakan denda.
“Walaupun denda dikurangkan dari RM500 ke RM5,000 , ia merupakan jumlah denda yang tinggi yang akan menyebabkan ramai orang, terutamanya golongan miskin, tidak dapat membayar denda tersebut lalu mereka akan terpalit dengan hukuman lain termasuk dipenjarakan,” ujarnya.
Gambar hiasan.
Selain itu, RUU ini juga tidak fokus untuk  menyelesaikan faktor-faktor lain yang menyumbang kepada masalah ketagihan di kalangan masyarakat.
Tambahnya, antara faktor utama anak muda terjebak kepada masalah ketagihan rokok adalah akibat daripada situasi sosial dan ekonomi mereka.
Situasi sosial ini menjadikan mereka cenderung menggunakan produk tembakau dan mengalami ketagihan bermula dari usia yang muda.
Tanpa pendekatan yang lebih sedar terhadap situasi sosial dan ekonomi, yang merupakan penyumbang besar masalah ketagihan, secara tidak langsung RUU ini akan menghukum golongan masyarakat yang berada di strata rendah dari segi ekonomi dan sosial.
“Kami melihat RUU ini sebagai regresif dan mempunyai banyak kelompongan yang perlu ditambah baik.
“Kami menuntut agar RUU ini disemak semula dan seharusnya dibawa untuk dibincangkan semula melibatkan pakar kesihatan awam, pakar Perlembagaan, pakar kanak-kanak serta pihak berkepentingan lain agar turut melihat kepada kesan kepada hak asasi manusia dan menepati konsep pengurangan mudarat sebelum diluluskan di Parlimen. -KOSMO! ONLINE


2 lelaki berjalan atas kabel lintas kawah gunung berapi
Oleh KOSMO!

26 September 2022, 8:30 pm
PORT VILA, VANUATU – Dua penggemar aktiviti pengembaraan ekstrem berjaya menempa nama dalam Guinness World Records dengan berjalan di atas kabel  kendur melintasi sebuah gunung berapi aktif di Vanuatu, lapor laman berita Mirror Now kelmarin.
Organisasi rekod dunia itu baru-baru ini berkongsikan video memaparkan aksi Rafael Zugno Bridi dan Alexander Schulz  berjalan di atas kabel pada ketinggian 42 meter (m) di atas kawah Gunung Berapi Yasur di Pulau Tanna.
Kedua-dua mereka dilihat memakai topeng  gas dan topi keledar serta cuba mengimbangi badan ketika berjalan di atas tali kendur sambil diikat dengan abah-abah.
Turut dapat dilihat adalah lahar gunung berapi berwarna merah di bahagian bawah laluan tali tersebut ketika mereka berjalan.
Pasangan duo tersebut berjaya menamatkan laluan sepanjang 261 m itu bagi mencipta rekod dunia.
“Gambar yang menunjukkan terdapat letusan lahar di belakang saya membuktikan bagaimana minat dan dedikasi boleh menjadikan impian satu kenyataan.

“Mengimbangi badan di atas garisan kendur di lokasi tersebut bukan mudah dan disebabkan itu, pencapaian ini amat penting,” kata Bridi. – Agensi


Komplot cipta geng samun dalam penjara, ‘Geng Angah’ tumpas
Oleh AZMI NORDIN

26 September 2022, 6:40 pm
SERDANG -Siapa sangka empat sekawan menjadikan penjara tempat tercipta sebuah kumpulan samun di Lembah Klang yang dikenali sebagai ‘geng angah’ namun telah tumpas apabila ditahan polis di kawasan Dang Wangi dan Petaling Jaya pada Khamis dan Jumaat lepas.
‘Geng Angah’ mensasarkan mangsa yang sedang keluar atau masuk kereta di ruangan parkir gelap dengan mengenakan topi dan penutup muka serta menggunakan kenderaan bercermin gelap.
Bertindak atas hasil maklumat dan risikan, empat suspek lelaki ditahan disyaki terlibat dalam kegiatan tersebut berusia lingkungan 27 hingga 37 tahun turut memiliki pelbagai rekod lampau dan baru sahaja keluar daripada hukuman penjara.
Ketua Polis Daerah Serdang, Asisten Komisioner A.A Anbalangan berkata, laporan daripada mangsa diterima berkenaan samun melarikan kenderaan di tepi jalan berhadapan Restoran Mama Kim, Jalan Layang-Layang 4, di sini dua hari sebelum tangkapan dibuat.
“Mangsa disamun oleh tiga orang lelaki tempatan semasa mangsa hendak keluar daripada kereta Honda City, suspek menggunakan semua kenderaan Persona Merah dengan bersenjatakan sebilah parang.
“Mangsa dipaksa keluar daripada kenderaan dan telah mengalami kerugian anggaran bernilai RM80,000,”katanya dalam satu sidang akhbar di Ibu Pejabat Polis Daerah Serdang, di sini hari ini.

Mengulas lanjut, A.A Anbalangan berkata, kumpulan ini aktif sejak dua bulan lalu di Serdang, Kajang serta Kuala Lumpur (Brickfields) dan hasil kereta curi disyaki akan dijual di pasaran gelap atau menggunakannya untuk kegiatan samun yang lain.
Nilai rampasan sebanyak RM250,000 melibatkan lapan telefon bimbit pelbagai jenama dirampas, 3 buah kereta jenis Proton Persona, Honda city, dan Hyundai Sonata, beg silang, komputer riba, dan sebilah parang dipercayai digunakan melakukan kegiatan samun.
Tambah A.A. Anbalangan, ujian air kencing terhadap kesemua suspek adalah positif dadah jenis methamphetamine dan memiliki pelbagai rekod jenayah dan satu mempunyai rekod dikehendaki polis berkaitan dadah.
Kes disiasat dibawah Seksyen 395/397 Kanun Keseksaan Samun Berkawan Tanpa Senjata Api
Suspek akan tamat reman dan dijangka akan disambungkan reman itu, sekiranya daerah lain memerlukan untuk soal siasat kami akan serahkan mereka kepada polis di daerah terbabit. – KOSMO! ONLINE.


Ulama besar Sheikh Yusuf al-Qaradawi meninggal dunia
Oleh KOSMO!

26 September 2022, 7:30 pm
DUBAI, Emiriyah Arab Bersatu – Ulama tersohor, Sheikh Yusuf al-Qaradawi yang berpangkalan di Qatar dan merupakan pemimpin kerohanian Ikhwanul Muslimim, meninggal dunia hari ini, demikian menurut kenyataan laman Twitter rasminya.
Ulama dan ilmuwan Islam itu meninggal dunia pada usia 96 tahun. Semasa hidupnya, Sheikh Yusuf lantang mengkritik kerajaan pimpinan Presiden Mesir, Abdel Fatah al-Sisi.
Ulama besar itu menghembuskan nafas terakhir di negara Teluk, Qatar di mana beliau hidup dalam buangan susulan tindakan tentera menumbangkan kerajaan pimpinan di Ikhwanul Muslimin di Mesir pada 2013.
Sheikh Yusuf dibicarakan dan dihukum mati tanpa kehadirannya di Mesir.
Pertubuhan Ikhwanul Muslimin yang diasaskan di Mesir dan berkembang di serata dunia Arab, memainkan peranan utama dalam kebangkitan pada 2011 yang menggegarkan rantau Asia Barat dan memegang tampuk pemerintahan selepas menggulingkan diktator Hosni Mubarak.
Bagaimanapun, pemerintahan Ikhwanul Muslimin selama lebih setahun berakhir dengan rampasan tentera dalam tahun 2013. – Agensi


Budak perempuan 12 tahun hilang, empat hari tidak pulang ke rumah
Oleh TOREK SULONG

26 September 2022, 6:21 pm
BACHOK – Seorang kanak-kanak perempuan hilang tanpa khabar berita selepas dia keluar dari rumah di Kampung Tok Kederat di sini untuk ke rumah ibu saudaranya di dalam kampung sama pada Jumaat lalu.
Ibu kanak-kanak itu, Normi Harun,47, berkata, anaknya, Nur Alia Ramadan Anuar,12, kali terakhir dilihat keluar dari rumahnya kira-kira pukul 3 petang pada hari tersebut.
Menurutnya, sebelum hilang, Nur Alia Ramadan memaklumkan dia mahu pergi ke rumah ibu saudaranya yang terletak tidak jauh dari rumah mereka.
“Bagaimanapun, dia tidak pulang-pulang sehingga lewat petang. Bimbang dengan keadaan tersebut, saya pergi ke rumah ibu saudaranya yang merupakan kakak saya, namun dia memaklumkan Nur Alia Ramadan tidak datang ke sana.
“Saya sempat melihat dia keluar dengan memakai baju-T dan seluar panjang, namun tidak membawa kad pengenalan bersamanya,” katanya katanya ketika ditemui pemberita di rumahnya di Kampung Tok Kederat di sini hari ini.
Menurut Normi, sehingga hari ini, Nur Alia Ramadan sudah hilang tanpa khabar berita selama empat hari.

Katanya, dia sudah membuat laporan polis mengenai kehilangan anaknya itu di Ibu Pejabat Polis Daerah Bachok pada Sabtu lalu.
“Saya sudah menghubungi seluruh ahli keluarga dan rakan-rakan Nur Alia Ramadan, namun masih gagal mengesannya sehingga sekarang.
“Buat masa ini, saya tidak mengesyaki Nur Alia Ramadan diculik. Tetapi, saya tetap khuatir apabila banyak dakwaan yang mengatakan banyak berlakunya cubaan culik kanak-kanak di media sosial sejak kebelakangan ini,” katanya.
Orang ramai yang menemui atau boleh membantu pencarian Nur Alia Ramadan, boleh hubungi Normi di talian 019-398 2881 atau laporkan ke balai polis berdekatan. – KOSMO! ONLINE.


PAC mulakan prosiding perolehan OPV APMM
Oleh ZULKIFLI MANZOR

26 September 2022, 6:26 pm
PETALING JAYA – Jawatankuasa Kira-Kira Wang Negara (PAC) Parlimen bersetuju sebulat suara untuk memulakan prosiding berhubung Perolehan Kapal Peronda Luar Pesisir (OPV) Agensi Penguatkuasaan Maritim Malaysia (APMM) di bawah Kementerian Dalam Negeri (KDN).
Pengerusinya, Wong Kah Woh berkata, PAC berpendapat kerajaan iaitu APMM dan KDN perlu memberikan penjelasan kepada Parlimen melalui PAC bagi memastikan rakyat mengetahui sebab
sebenar kelewatan itu berlaku.
“Maka, adalah amat wajar untuk PAC mengadakan prosiding berhubung isu ini selaras dengan punca kuasa jawatankuasa ini di bawah Peraturan Mesyuarat 77(1)(d) Peraturan-peraturan Mesyuarat Dewan Rakyat.
“Selain itu, PAC juga akan menggunakan punca kuasa di bawah Peraturan Mesyuarat 83(2) serta Perkara 11(b) Pekeliling Am Bil 2 Tahun 1982 Organisasi-organisasi Kementerian Jabatan Perdana Menteri dalam mengendalikan prosiding ini,” katanya dalam satu kenyataan media hari ini.
Kah Woh berkata, PAC akan memanggil KDN dan APMM bagi memberikan penjelasan serta Kementerian Kewangan (MOF) selain syarikat yang diberikan kontrak untuk membina kapal OPV tersebut.
Menurut beliau, tarikh dan masa prosiding akan ditetapkan dan diumumkan dalam masa terdekat.

Ketua Pengarah Maritim Malaysia, Datuk Mohd Zubil Mat Som baru-baru ini menjelaskan, pandemik Covid-19 punca kelewatan penyerahan tiga OPV yang sepatutnya diterima pada tahun lalu.
Perdana Menteri, Datuk Seri Ismail Sabri Yaakob bagaimanapun menegaskan PAC bebas untuk menyiasat projek pembinaan kapal terbabit.
Kontrak pembinaan tiga OPV untuk APMM dianugerahkan kepada THHE Destini pada 2017, namun syarikat induknya, TH Heavy Engineering Bhd yang diklasifikasikan sebagai PN17 dilaporkan kini menanggung kerugian terkumpul RM629.8 juta dan hutang bernilai RM165 juta.
Keadaan itu menimbulkan persoalan mengenai kemampuan THHE Destini untuk menyiapkan OPV terbabit mengikut kontrak. – KOSMO! ONLINE.


Mahkamah: Najib terima RM2.08 bilion dalam akaun peribadi
Oleh NORLIZAH ABAS

26 September 2022, 5:16 pm
KUALA LUMPUR – Mahkamah Tinggi di sini hari ini diberitahu, sejumlah RM2.08 bilion dimasukkan ke dalam akaun peribadi Datuk Seri Najib Tun Razak melibatkan sembilan transaksi pada 2013.
Pengurus Cawangan Ambank (M) Berhad Jalan Raja Chulan, R. Uma Devi, 43, berkata, transaksi itu melibatkan wang di antara RM138 juta dan RM602 juta di antara 22 Mac dan 10 April 2013.
Pegawai kanan bank itu mengesahkan kemasukan wang ke dalam akaun AmIslamic Bank Berhad melalui penyata bertarikh 14 April 2013 yang dirujuk kepadanya ketika membacakan pernyataan saksi.
Menurut Uma Devi, sejumlah RM2.03 bilion kemudian dikeluarkan daripada akaun bekas Perdana Menteri empat bulan kemudian iaitu di antara 2 Ogos dan 23 Ogos 2013.
Saksi menyatakan, lima transaksi itu melibatkan nilai di antara RM181,830,000 dan RM652,600,000.
Dalam kenyataan pembukaan, pihak pendakwaan menyatakan, penerimaan wang RM2.08 bilion itu berkaitan dengan sembilan pertuduhan bagi kesalahan pengubahan wang haram.

Kenyataan itu menyatakan, di antara 2 Ogos dan 23 Ogos 2013, tertuduh memindahkan sejumlah RM2.03 bilion kepada Tanore Singapore.
Pada masa yang sama, tertuduh menggunakan baki RM22,649,000 untuk membayar empat entiti dan seorang individu yang mana pembayaran itu memberi manfaat kepada tertuduh.
Dalam keterangannya, Uma Devi berkata, penyata akaun peribadi Najib menunjukkan pengeluaran RM20 juta kepada UMNO.
Perbicaraan di hadapan Hakim Datuk Collin Lawrence Sequerah bersambung esok.
Beliau memberi keterangan pada perbicaraan terhadap Najib, 69, atas empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dan 19 Disember 2014 manakala bagi semua pertuduhan pengubahan haram di antara 22 Mac 2013 dan 30 Ogos 2013, di lokasi sama.
Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.
Najib berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.
Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dan 30 Ogos 2013.
Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan. – KOSMO! ONLINE


Tiada perselisihan faham antara pengarah Pertama Digital
Oleh KOSMO!

26 September 2022, 5:04 pm
PETALING JAYA – Pertama Digital (Pertama Digital) sedang bergerak ke hadapan sebagai sebuah syarikat awam yang dimiliki dan dikendalikan oleh majoriti tempatan sepenuhnya di Bursa Malaysia.
Pengarah Strateginya, Saify Akhtar berkata, perancangan sedang dijalankan untuk mengukuhkan lagi komposisi lembaga pengarah Kumpulan  untuk menjadi peserta perkhidmatan digital yang sebenar.
Menurut beliau, sebahagian daripada rancangan korporat baharu dan dipertingkatkan Kumpulan itu adalah untuk mengklasifikasikan semula sebagai syarikat perniagaan digital dan patuh syariah bagi menarik peluang perniagaan baharu daripada rakan kongsi dan minat perniagaan tempatan serta antarabangsa.
“Kami terus komited dan fokus untuk membina Pertama Digital baharu, dimantapkan dengan watak korporat yang kukuh dan dilengkapi dengan kekuatan operasi utama dalam menunaikan janjinya untuk mengubah pendekatan oleh agensi kerajaan dan perusahaan dalam menyampaikan penyelesaian digital yang penting kepada orang ramai.

“Kami akan terus menyediakan penyelesaian dan perkhidmatan digital yang pantas dan pantas,” katanya dalam kenyataan yang dikeluarkan di sini.
Selain itu, Kumpulan memaklumkan peletakan jawatan Pengarah asing yang berpangkalan di China iaitu Pan Ding dan Pan Dong  daripada Lembaga Pengarah berkuatkuasa 22 September lalu.

Kumpulan mengesahkan bahawa kedua-dua pengarah asing yang meletak jawatan itu tidak mempunyai sebarang perselisihan faham dengan Lembaga Pengarah Kumpulan dan mereka tidak mempunyai perkara lanjut untuk dibawa kepada perhatian para pemegang saham kumpulan. -KOSMO! ONLINE


Jet pejuang lakukan aksi lagak ngeri, nyaris langgar jambatan
Oleh KOSMO!

26 September 2022, 6:00 pm
CANBERRA – Sebuah jet pejuang nyaris melanggar sebuah jambatan di Australia ketika melakukan aksi terbang rendah pada kelajuan 800 kilometer sejam (km/j), lapor akhbar The Sun semalam.
Gambar yang dikongsikan menunjukkan sebuah jet pejuang F/A-18F Super Hornet terbang di atas Story Bridge di bandar Brisbane.
Aksi itu dirakam ketika pesawat Tentera Udara Australia menjalani latihan awal bulan ini menjelang festival Brisbane Riverfire.
Menerusi rakaman tersebut, seorang penonton dilihat cuba merakam swafoto berbanding menonton pesawat itu di hadapannya.
“Gambar-gambar itu dirakam dari atas bumbung pangsapuri enam tingkat di New Farm,” kata seorang penonton, Nino Lo Giudice yang merakam beberapa gambar kejadian.
Walaupun pesawat itu kelihatan dekat dengan jambatan, seorang penonton, David Kapernick berkata: “Ia (jarak pesawat) adalah kira-kira 400 hingga 500 meter antara jambatan dan bandar.

“Pesawat itu mesti terbang kira-kira 150 hingga 200 meter dari orang ramai. Ia terbang sekitar 700 hingga 800 km/j,” katanya.
Bagaimanapun, laman web penerbangan Australian Aviation mendakwa bahawa pesawat itu terbang dalam jarak hanya 70 meter daripada penonton. – Agensi


Saudi Idol temui peminat di Arab Saudi Disember ini
Oleh KOSMO!

26 September 2022, 5:00 pm
RIYADH – Rancangan pencarian bakat nyanyian terkenal seluruh dunia dalam versi Arab Saudi dan dinamakan Saudi Idol bakal ditayangkan di negara itu pada Disember ini, lapor akhbar Arab News semalam.
Pengerusi Pihak Berkuasa Awam (GEA) Arab Saudi, Turki Al-Sheikh berkata, francais program hiburan terkemuka itu akan ditayangkan dengan kerjasama konglomerat media, MBC Group (MBC).
Program musim pertama tersebut akan memulakan penggambaran pada Oktober ini bagi mencari bakat-bakat tempatan terutamanya di Riyadh.
Empat juri program itu terdiri daripada penyanyi Arab Saudi, Aseel Abu Bakr, penyanyi dan aktres Emiriyah Arab Bersatu, Ahlam, penyanyi popular dari Syria, Asala dan penyanyi serta komposer berketurunan Iraq-Arab Saudi, Majed Al Mohandis.
“Dengan rasa gembira saya mengumumkan bahawa GEA dengan kerjasama MBC akan melancarkan program Saudi Idol. Rancangan ini akan bermula pada Disember 2022,” kata Turki menerusi laman Twitter.
Sementara itu, MBC menerusi Twitter turut mengajak orang ramai untuk menyertai Saudi Idol.

“Anda mempunyai suara yang merdu dan suka menyanyi? Anda gemar bersaing dan memasuki dunia glamor? Sila sertai program menyanyi terbesar ini. Jangan lepaskan peluang ini dan daftarlah sekarang,” demikian menurut MBC dalam hebahan di laman Twitter. – Agensi


ATN8 iktiraf karya adaptasi
Oleh SAIRUL ZAMRI MISRANI

26 September 2022, 5:00 pm
PETALING JAYA – Anugerah Telenovela kelapan (ATN8) bakal menobatkan dan mengiktiraf karya pemenang daripada kategori buku dan penerbitan drama serta telefilem.
Ahli Lembaga Pengarah ATN8, Datuk Rosmarayu Mokhtar berkata, undian atas talian Top 5 juga telah dibuka bermula 20 September lalu dan sambutan yang diterima mereka bagi anugerah berprestij itu juga sangat menggalakkan.
Katanya, jumlah undian yang diterima mereka sedikit sebanyak mencerminkan kesetiaan para peminat dalam menyokong kerjaya lakonan selebriti kesayangan mereka.
“ATN8 terbahagi kepada dua konsep penilaian iaitu pemilihan calon oleh juri profesional dan pemilihan calon oleh peminat melalui undian atas talian.
“Undian online sangat mendapat sambutan sehingga mencecah 4.8 juta penyertaan peminat. Sambutan luar biasa kali ini adalah disebabkan kesetiaan peminat terhadap artis pujaan masing-masing.
“Pernah juga sistem pengundian ini cuba diceroboh, namun kami memiliki sistem kawalan keselamatan yang sangat kebal,” katanya.

Tambahnya, sistem pengundian pada kali ini sangat mencabar kerana menggabungkan pencalonan karya terbitan tiga tahun berturut-turut iaitu 2019, 2020 dan 2021.
Dalam pada itu, pengundian online bagi fasa 1 ATN8 telah mula dilancarkan pada Mac lalu bagi memberi peluang kepada para peminat tegar untuk mengundi karya-karya adaptasi ‘Book2Screen’, iaitu novel ke drama, telefilem dan filem.
“Bagi tahun ini, terdapat 106 calon telenovela telah berentap bagi merebut lebih 40 anugerah menerusi dua kategori, iaitu Kategori Popular (100 peratus undian online) dan Kategori Terbaik (100 peratus penjurian oleh juri profesional).
“Kesemua karya adaptasi yang tercalon mestilah ditayangkan di kaca televisyen atau stesen satelit atau stesen umum (Free To Air) atau pawagam. Buat masa ini, pencalonan bagi tayangan melalui laman sosial tidak diterima,” ujarnya.
Antara kategori bagi undian online termasuklah Novel Popular, Telenovela Popular, Pelakon Lelaki Telenovela Popular, Pelakon Wanita Telenovela Popular dan Pasangan Serasi Popular.
Sementara itu, Pengurus Projek ATN8, Dr. Roslan Basarudin berkata, pihak penganjur masih lagi mencari penajaan daripada mana-mana pihak berminat sekali gus merealisasikan anugerah berkenaan.
“Jika sesiapa ada mengikuti kami pada tahun sebelum ini, kami tidaklah sebesar penganjuran anugerah hiburan yang lain. Hal ini berlaku kerana kekangan bajet penganjuran yang terhad.
“Kami sentiasa komited dalam mendukung hasrat kerajaan untuk merancakkan lagi industri penerbitan dan seni kreatif negara dengan penghasilan karya-karya yang berkualiti tinggi serta bertaraf dunia,” katannya.
ATN8 dianjurkan bersama Yayasan Pembangunan Buku Negara (YPBN) dan D’Ayu Pictures Sdn. Bhd.
Senarai penuh pencalonan ATN-8 boleh dilawati di laman web rasmi Anugerah Telenovela: http://www.anugerahtelenovela.com.- KOSMO! ONLINE


Sharnaaz tidak jejaskan persembahan saya – Shila Amzah
Oleh TENGKU SUZANA RAJA MAMAT

26 September 2022, 5:35 pm
PETALING JAYA – Menyanyikan lagu ‘cover’ di hadapan penyanyi asal dan disaksikan bekas kekasih dianggap satu pengalaman paling mendebarkan buat Shila Amzah sewaktu menjayakan konsert minggu kedua Gegar Vaganza, malam tadi.
Bukan sahaja membawakan versi sendiri yang sedikit berbeza berbanding Getaran Cinta Di Jiwa nyanyian asal Liza Hanim, persembahan Shila Amzah mencetuskan satu perasaan berbeza apabila kamera di studio turut memfokuskan rakaman terhadap Sharnaaz Ahmad di kerusi penonton.
Situasi tersebut turut menjadi bahan kepada pengacara Elly Mazlein atau Kak Lina Pom Pom apabila secara terang-terangan mengusik Sharnaaz.
Shila atau nama sebenarnya Nur Shahila Amir Amzah ketika ditemui Kosmo! Online usai konsert mengakui tidak terasa hati apabila diusik Elly melibatkan kehadiran bekas kekasihnya itu ke GV9.
“Saya okay sahaja. Lagi pun saya sayang kak Lina (Elly). Cara Kak Lina mengusik pun bukanlah keterlaluan. Sekadar manja-manja sahaja.
“Saya pun tidaklah terasa hati kerana menganggap usikan Kak Lina itu sekadar gurauan sahaja,” ujar Shila.

Ketika disoal tentang perasaannya melihat kelibat Sharnaaz di kerusi penonton sewaktu membuat persembahan, Shila memberitahu, kehadiran pelakon berusia 37 tahun
itu sedikit pun tidak menjejaskan tumpuannya untuk menyanyi di atas pentas.
Bahkan, Shila mengakui ada memberi eye contact kepada Sharnaaz sewaktu membuat persembahan.
“Saya bagi ‘eye contact’, tetapi Sharnaaz pakai cermin mata hitam. Saya tak tahu dia pandang saya atau tidak,” jelasnya.
Kisah antara Shila dan Sharnaaz pada konsert minggu kedua GV9 itu turut mendapat perhatian netizen apabila ramai memuat naik semula video persembahan Shila dalam TikTok. – KOSMO! ONLINE


Sarimah Ibrahim gembira, rindukan pentas acara
Oleh SAIRUL ZAMRI MISRANI

26 September 2022, 5:45 pm
PETALING JAYA – “Saya sangat gembira! Saya tak sangka, saya sangat rindukan dunia pengacaraan.”
Itu ciapan bekas pengacara The Biggest Loser Asia, Che Puan Sarimah Ibrahim berkongsi kegembiraan, sekali gus meluahkan kerinduannya terhadap bidang pengacaraan selepas muncul dalam program Gegar Vaganza musim kesembilan (GV9) malam tadi.
“Saya sangat gembira! Saya tak sangka, saya sangat rindukan dunia pengacaraan.
“Terima kasih kepada anda yang terus menyokong!,” ciapnya sambil menyertakan tanda pagar #kinikautiada berserta emoji berbentuk hati.
Sehingga kini, dalam platform media sosial, nama Sarimah terus menjadi sebutan sekali gus mengubat rindu peminat selepas kehadirannya yang menyanyikan lagu hit miliknya, Kini Kau Tiada bersama pengacara Elly Mazlein.
“Come back (kemunculan) yang dirindui. Teringat masa kecil dulu, selalu tengok Sarimah Ibrahim di kaca televisyen pada setiap pagi Sabtu dan Ahad,” tulis mereka.

Terdahulu, Sarimah menggantikan tempat Nabil Ahmad yang tidak dapat hadir mengendalikan program tersebut pada saat akhir.
Tida setakat itu, pengacara dan penyampai radio Danial Zaini turut diminta menggantikan Nabil pada saat akhir sebagai pasangan pengacara bersama Elly Mazlein. – KOSMO! ONLINE


Daiwa House Group bina gudang terbesar di Shah Alam
Oleh KOSMO!

26 September 2022, 6:12 pm
PETALING JAYA – Syarikat pembinaan, Kumpulan Daiwa House akan membina gudang logistik pelbagai kemudahan tiga tingkat dengan keluasan lantai kasar terbesar yang pernah dibina syarikat itu di luar Jepun.
Gudang dinamakan sebagai DPL Malaysia III di Shah Alam itu memiliki keluasan lantai kasar 156,292 meter persegi, bersamaan kira-kira tiga kali ganda saiz Stadium Tokyo.
Menurut Ketua Pegawai Eksekutif Daiwa House Industries Co. Ltd., Tatsuya Urakawa, kemudahan tersebut dijangka siap pada penghujung Januari 2025 dan turut dilengkapi kemudahan tenaga solar pada bahagian bumbung.
“Kami berbesar hati dengan sokongan diberikan oleh kerajaan negeri Selangor, kedutaan Jepun di Malaysia dan pihak-pihak berkuasa lain di Malaysia yang sentiasa memberikan sokongan kepada kami sehingga majlis pecah tanah untuk DPL Malaysia III dapat direalisasikan.
“Terima kasih juga kepada pihak konsultan, iaitu IPPM serta kontraktor SLG yang turut memainkan peranan penting,” katanya.
DPL Malaysia III merupakan gudang logistik ketiga yang ditubuhkan Daiwa House di Malaysia selepas D Project Malaysia I dan D Project Malaysia II, masing-masing siap pada Ogos 2020 dan Oktober 2021.

Ketiga-tiga gudang itu terletak di Shah Alam.
Pada 20 September lalu, majlis pecah tanah DPL Malaysia III diadakan di Shah Alam dan dirasmikan oleh Pengerusi Jawatankuasa Tetap Pelaburan, Perdagangan & Perindustrian dan Industri Kecil dan Sederhana Selangor, Datuk Teng Chang Khim.
Kumpulan Daiwa House merupakan syarikat multinasional dari Jepun yang beroperasi di 24 buah negara di seluruh dunia, termasuk Malaysia.
Pembangunan gudang logistik kini menjadi perniagaan utama syarikat itu dan anak syarikatnya di Malaysia, Daiwa House Malaysia Logistic Sdn. Bhd. ditubuhkan pada Mei 2018.
“Kami sangat menghargai para pelanggan serta rakan-rakan entiti kami yang telah menggunakan sepenuhnya kemudahan Gudang kami di sini, sekali gus mencapai sasaran seratus peratus penggunaan.
“Kami berasa bangga kerana Daiwa House turut memainkan peranan penting untuk menyumbang terhadap pertumbuhan ekonomi Malaysia meskipun dalam jumlah yang kecil,” tambah Urakawa. – KOSMO! ONLINE


‘Rider’ maut kemalangan, mohon polis siasat unsur cuai
Oleh MOHAMAD NAUFAL MOHAMAD IDRIS

26 September 2022, 3:51 pm
KLANG- Kerajaan negeri meminta polis agar tidak hanya menyiasat kes kemalangan maut membabitkan penghantar makanan, Allahyarham Muhaimin Mohad [email protected]. Said di bawah Akta Pengangkutan Jalan (APJ) 1987.
Pengerusi Jawatankuasa Tetap Generasi Muda, Sukan dan Modal Insan Selangor, Mohd. Khairuddin Othman berkata, pihaknya berpandangan siasatan nahas itu perlu merangkumi undang-undang di bawah Kanun Keseksaan kerana aspek kecuaian individu.
“Kerajaan negeri akan mengikuti rapat kes ini dan berharap akan ada keadilaan bagi keluarga mangsa (Muhaimin).
“Jadi, saya harap polis serta Peguam Negara meneliti kes ini bukan sahaja di bawah APJ, tetapi juga peruntukan undang-undang di bawah Kanun Keseksaan,” katanya selepas menziarahi keluarga Allahyarham di Kampung Rantau Panjang, di sini, hari ini.
Sementara itu, Mohd. Khairuddin meminta semua persatuan penghantar makanan (p-hailing) untuk berjumpa dengannya bagi membuat perbincangan terperinci untuk mendaftar kesemua pekerja industri berdaftar dengan skim insurans khas Selangor.
Malah beliau memaklumkan program Inisiatif Roda Darul Ehsan (RIDE) akan diteruskan bagi membela nasib penghantar makanan di negeri ini.


Hujan lebat di Kelantan, Terengganu sehingga Jumaat
Oleh ZULKIFLI MANZOR

26 September 2022, 4:26 pm
PETALING JAYA – Ribut petir, hujan lebat dan angin kencang dijangka berlaku di negeri-negeri utara Semenanjung termasuk Kelantan dan Terengganu dari 28 hingga 30 September ini.
Ia berikutan tiupan angin barat di rantau negara dijangka meningkat disebabkan oleh Taufan Noru yang ketika ini berada di utara Filipina dan dijangka bergerak ke barat menuju Vietnam.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, jangkaan itu berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini,” katanya dalam satu kenyataan hari ini.
Terdahulu, MetMalaysia mengeluarkan amaran ribut petir, hujan lebat dan angin kencang di Kuching, Serian, Samarahan, Sri Aman (Sri Aman), Kapit (Belaga) dan Miri (Telang Usan) di Sarawak sehingga pukul 7 malam ini.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi milimeter sejam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE.


Kayap ular bersambung boleh bawa maut hanya mitos
Oleh KOSMO!

26 September 2022, 4:20 pm
PETALING JAYA – Waktu kecil dahulu, pernah segelintir orang tua bercerita jika seseorang terkena kayap ular dan ia bersambung, pesakit tersebut akan meninggal dunia.
Menerusi perkongsian pengamal perubatan swasta, Dr. Ahmad Samhan berkata, sebenarnya agak mustahil kayap ular mengelilingi badan seseorang.
Katanya, kayap ular kebiasaannya melibatkan dada dan muka, malah ada segolongan kecil pesakit mungkin mengalami lebih daripada satu bahagian badan, tetapi tidak mungkin di kiri dan kanan serentak.
“Ia tidak akan bersambung, itu semua mitos. Kayap ular disebabkan oleh virus Varicella-zoster iaitu virus yang sama menyebabkan ‘chicken pox’.
“Oleh itu, sesiapa yang dijangkiti oleh ‘chicken pox’ boleh mendapat jangkitan kayap ular,” katanya pada hantaran Twitter.
Beliau berkata, selepas pulih daripada ‘chicken pox’ dan tidak dirawat dengan sempurna, virus yang masih hidup dan berbaki boleh memasuki sistem saraf pesakit dan tinggal diam (tidak aktif) selama bertahun-tahun.

“Akhirnya, apabila daya tahan bekas pesakit ‘chicken pox’ ini menjadi lemah semula, virus ini akan menjadi aktif semula dan bergerak sepanjang laluan saraf pada kulit dan menyebabkan lepuhan dan kayap.
“Pergerakan sepanjang saraf ini ibarat ular yang membelit, lalu dinamakan kayap ular,” ujarnya. – KOSMO! ONLINE


Mahkamah: Barang kemas, jam dan beg tangan mewah hasil seleweng dana 1MDB
Oleh NUZULSHAM SHAMSUDDIN

26 September 2022, 4:09 pm
KUALA LUMPUR – Pihak pendakwaan hari ini berhujah bahawa 2,435 barang kemas, tujuh jam tangan dan 29 beg tangan yang disita di Pavilion Residence milik Obyu Holdings Sdn. Bhd. empat tahun lalu, adalah hasil penyelewengan dana 1Malaysia Developmenet Berhad (1MDB).
Timbalan Pendakwa Raya, Harris Ong Mohd. Jeffrey Ong, berkata ini kerana terdapat urus niaga langsung antara bekas Perdana Menteri Datuk Seri Najib Tun Razak, ahli perniagaan dalam buruan, Low Taek Jho atau Jho Low serta Jho Low Eric Tan, melalui Good Star dan Blackstone Asia Real Estate Partners.
Katanya, sumber utama dalam akaun AmBank bekas Perdana Menteri itu diperoleh daripada wang yang dipindahkan daripada Good Star dan Blackstone Asia Real Estate Partners yang juga adalah syarikat dikawal Jho Low serta Eric.
“Rangkaian hubungan antara Najib , Jho Low dan Eric Tan melalui pelbagai syarikat proksi digunakan untuk mengalihkan wang daripada 1MDB.
“Ia adalah kesalahan pecah amanah jenayah oleh ejen di bawah Seksyen 409 Akta 574 dan kesalahan menerima harta curi secara tidak jujur di bawah Seksyen 411 Akta 574,” katanya.
Harris Ong berkata demikian ketika berhujah pada pendengaran permohonan kerajaan untuk melucut harta di hadapan Hakim Mahkamah Tinggi, Datuk Muhammad Jamil Hussin di sini hari ini.

Sementara itu, peguam bela Najib, Tania Scivetti, pula berhujah, tujuh jam tangan mewah jenama Richard Millie itu dihadiahkan kepada bekas Perdana Menteri terbabit tiada bukti kukuh menunjukkan dibeli oleh Najib menggunakan dana 1MDB.
“Pemohon (Timbalan Pendakwa Raya) sepatutnya memulangkan kembali jam tangan itu dan tidak meneruskan pelucuthakan harta itu mengikut Seksyen 56 akta berkaitan (Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001),” katanya.
Dalam pada itu, peguam syarikat barang kemas, Global Royalty Trading SAL dari Lubnan iaitu Datuk David Gurupatham berkata, Jabatan Peguam Negara (AGC) berpuas hati dengan representasi dihantar pihaknya sebelum ini, berhubung satu tuntutan gelang berlian.
Katanya, gelang itu yang disimpan di bilik kebal Bank Negara Malaysia (BNM) kini dikeluarkan dan menjadi hak milik simpanan syarikat terbabit.
Selepas mendengar hujah kesemua pihak, Hakim Muhammad Jamil kemudian menetapkan 14 November ini, bagi keputusan pelucuthakan harta berkenaan. – KOSMO! ONLINE


Guru rugi hampir RM170,000 tertipu tunggakan cukai
Oleh MUHAMMAD ZIKRI

26 September 2022, 3:45 pm
PONTIAN – Seorang guru wanita kerugian RM167, 952. 00 selepas diperdaya sindiket Macau Scam yang menyamar sebagai pegawai Lembaga Hasil Dalam Negeri (LHDN).
Ketua Polis Daerah Pontian, Superintendan Mohammad Shofee Tayib berkata, mangsa yang berusia 50 tahun menerima panggilan telefon daripada suspek pada pertengahan Februari lalu.
Katanya, suspek memaklumkan mangsa mempunyai tunggakan cukai sebelum talian disambungkan kepada seorang lagi individu yang menyamar sebagai pegawai polis.
‘Pegawai polis’ itu kemudian memberitahu mangsa terlibat dengan pengubahan wang haram dan suspek menawarkan bantuan untuk menyelesaikan masalah tersebut.
“Mangsa perlu membuat bayaran ke akaun yang diberikan suspek. Wanita itu mempercayainya dan membuat pembayaran pertama sebanyak RM30,000 pada Februari lalu,” katanya dalam kenyataan di sini, hari ini.
Mohammad Shofee memberitahu, mangsa hanya menyedari dia ditipu apabila wangnya berjumlah RM167,952.00 yang dipindahkan tidak dikembalikan.

Berikutan itu, mangsa membuat laporan di Ibu Pejabat Polis Daerah Pontian di sini kelmarin.-KOSMO! ONLINE


Air pasang besar: Orang ramai dinasihat elak ke pantai esok hingga Khamis
Oleh MOHD RASDAN AHMAD

26 September 2022, 4:31 pm
PETALING JAYA – Orang ramai dinasihatkan untuk mengelak berada di kawasan pantai berikutan fenomena air pasang besar dijangka melanda daerah Kuala Langat bermula esok.
Majlis Perbandaran Kuala Langat (MPKL) menerusi hantarannya di Facebook hari ini memaklumkan Pantai Kelanang, Pantai Baru Morib, Pantai Morib dan Pantai Batu Laut akan ditutup kepada orang awam sehingga Khamis.
“Sebarang aktiviti di Pantai Chunang dan Jeti Tanjong Sepat juga tidak dibenarkan sehingga 29 September.
Dalam pada itu, berdasarkan ramalan air pasang besar di daerah Kuala Langat dijangka merekodkan ketinggian 5.3 meter pada pukul 6.52 pagi Selasa (esok) diikuti 5.4 meter pada pukul 7.53 pagi Rabu dan 5.3 meter pada pukul 6.42 pagi Khamis nanti. – KOSMO! ONLINE


CIMB meterai kerjasama dengan SJPP, CGC bantu proses pemulihan PKS
Oleh KOSMO!

26 September 2022, 4:43 pm
PETALING JAYA – CIMB Bank Berhad dan CIMB Islamic Bank Berhad (CIMB) telah memeterai kerjasama dengan Syarikat Jaminan Pembiayaan Perniagaan Berhad (SJPP) dan Credit Guarantee Corporation Malaysia Berhad (CGC) untuk menyokong proses pemulihan dan pertumbuhan perusahaan kecil dan sederhana (PKS).
Inisiatif kerjasama tersebut akan melibatkan pembiayaan sehingga RM30 bilion menjelang tahun 2024 dan ia bertujuan untuk menyalurkan pembiayaan serta skim jaminan yang akan memacu pertumbuhan PKS dalam persekitaran ekonomi semasa yang sedang dalam proses pemulihan.
Komitmen RM30 bilion itu termasuk pembiayaan PKS yang akan dijamin oleh SJPP dan CGC bagi Program Pembiayaan CIMB-CGC, Kemudahan Peralihan Rendah Karbon (LCTF) dan Skim Jaminan Kerajaan PEMULIH (PGGS).
Menteri Kewangan, Tengku Datuk Seri Zafrul Tengku Abdul Aziz berkata, melalui kemudahan pembiayaan yang disediakan, kerajaan akan terus menyediakan peruntukan bagi skim jaminan kepada PKS dan membantu mereka  memperoleh akses kepada kemudahan pembiayaan.
“Sokongan ini telah membolehkan semua PKS, termasuk mereka yang tidak mencukupi cagaran atau tiada rekod prestasi kewangan, untuk mendapat sokongan pembiayaan yang holistik dan pada kadar yang kompetitif.
“Usaha sama ini telah membolehkan PKS terus berdaya tahan untuk bangkit semula dan menyumbang kepada usaha pemulihan senegara, yang telah mencatat pertumbuhan Keluaran Dalam Negara Kasar (KDNK) 8.9 peratus  bagi suku kedua 2022,”  katanya dalam kenyataan yang dikeluarkan di sini semalam.

Selain itu, Ketua Pegawai Eksekutif Kumpulan CIMB, Datuk  Abdul Rahman Ahmad menjelaskan, pembiayaan PKS yang diperuntukkan sebanyak RM30 billion akan mengukuhkan lagi usaha bank untuk membantu kumpulan ekonomi penting ini bagi tempoh dua tahun akan datang.
Tambah beliau, sebelum dilanda pandemik, CIMB telah berjaya mencapai sasarannya untuk menyalur dana pembiayaan sebanyak RM15 bilion kepada PKS bagi tempoh antara 2019 hingga 2020. -KOSMO! ONLINE


SK Kempadang 3 finalis terbaik World’s Best School
Oleh KOSMO!

26 September 2022, 4:10 pm
PETALING JAYA – Sebuah sekolah rendah di Kuantan, iaitu Sekolah Kebangsaan (SK) Kempadang mengharumkan nama negara setelah dicalonkan sebagai tiga finalis teratas bagi kategori Inovasi dalam World’s Best School yang menawarkan hadiah AS$250,000 (RM1.15 juta).
Ia bagi mengiktiraf usaha sekolah berkenaan yang telah mencipta sistem penyelesaian digital sepenuhnya bagi mengesan kemajuan murid.
Anugerah World’s Best School yang dilancarkan tahun ini oleh T4 Education dengan kerjasama Yayasan Hasanah, Accenture dan American Express meraikan peranan penting sekolah-sekolah di seluruh dunia dalam lima kategori iaitu Kolaborasi Komuniti, Tindakan Persekitaran, Inovasi, Menangani Cabaran dan Menyemai Hidup Sihat.
Ia bertujuan berkongsi amalan terbaik sekolah-sekolah yang mentransformasikan kehidupan murid mereka dan membawa perubahan sebenar kepada komuniti.
Pemegang Amanah & Pengarah Urusan Yayasan Hasanah, Datuk Shahira Ahmed Bazari dalam satu kenyataan mengucapkan tahniah kepada SK Kempadang.
“Kecemerlangan sekolah ini akan menjadi inspirasi kepada para pendidik di seluruh dunia dan menjadi adalah bukti berterusan bahawa sekolah awam kita mampu menjadi antara yang terbaik di dunia.

“Kami berbesar hati bekerjasama dengan T4 Education dalam menyokong penganjuran anugerah ini, yang mengiktiraf, menggalakkan transformasi  dari bawah ke atas dan mewujudkan komuniti global yang belajar daripada satu sama lain, serta mencipta gelombang impak positif terhadap murid di seluruh dunia,” katanya.
Sementara itu, Pengarah Eksekutif LeapEd Services, Nina Adlan Disney yang mereka bentuk dan melaksanakan Program Sekolah Amanah di SK Kempadang berkata, kejayaan tersebut merupakan bukti bahawa transformasi sekolah secara menyeluruh boleh dicapai.
“Matlamat kami ialah untuk membangunkan kapasiti dan memperkasa sekolah-sekolah untuk menghasilkan sendiri solusi inovatif bagi cabaran yang mereka hadapi secara proaktif,” katanya. – KOSMO! ONLINE


15 peratus murid, pelajar Johor kategori obesiti teruk
Oleh KHAIRUL MOHD. ALI

26 September 2022, 4:23 pm
JOHOR BAHRU – Masalah obesiti khususnya melibatkan golongan murid dan pelajar sekolah di negeri ini berada pada tahap kurang memuaskan dengan kira-kira 15 peratus daripada individu berusia 18 tahun ke bawah tergolong dalam kategori obesiti teruk.
Sehubungan itu, Pengarah Kesihatan Johor, Datuk Dr. Aman Rabu meminta agar golongan ibu bapa dan penjaga untuk memastikan anak-anak jagaan mereka mendapat pemakanan yang seimbang bagi memastikan tahap kesihatan penduduk negeri ini terjamin pada masa depan.
“Tahap obesiti di negeri ini, masih belum memuaskan kerana kesedaran pemakanan seimbang masih lagi kurang. Dianggarkan 15 peratus murid dan pelajar sekolah berada pada tahap obesiti teruk.
“Buat masa ini memang kita menumpukan kepada golongan usia berkenaan untuk memastikan mereka tidak melebihi berat badan dan mendapat pemakanan seimbang, sekaligus mengurangkan pengambilan makanan segera,” katanya selepas menyempurnakan Majlis Perasmian Penutup Karnival Keselamatan Makanan Peringkat Negeri Johor 2022 yang diadakan di Tampoi, di sini hari ini.
Tambah Dr. Aman, pihaknya turut berharap golongan peniaga makanan untuk memastikan tahap kebersihan dan keselamatan makanan dalam produk jualan mereka.
“Kita harap peniaga makanan di Johor dapat memastikan makanan dijual mereka selamat dan berkualiti untuk dimakan. Ini penting supaya kesihatan masyarakat terjaga dan tidak terjebak dengan penyakit bawaan makanan dan juga minuman,” jelasnya.-KOSMO! ONLINE


Yana Yunus lancar lagu baharu dalam majlis perkahwinan
Oleh KOSMO!

26 September 2022, 3:39 pm
SETIAP selebriti mempunyai strategi untuk meraih perhatian peminat, begitu juga dengan penyanyi era 1990-an, Yana Yunus yang mengambil kesempatan  memperdengarkan dan melancarkan single terbaharunya berjudul Sahabat pada majlis resepsi perkahwinannya, baru-baru ini.
Kata penyanyi yang muncul bersama kumpulan Babylon itu, dia sengaja mencari kelainan agar kemunculan single ketiga kali ini dapat diterima ramai.
“Kalau boleh saya nak buat lain dari yang lain. Itu sebabnya, malam ini saya lancar sekali single Sahabat ini serentak dengan majlis perkahwinan saya.
“Lagu ni kisah hidup saya sendiri dengan sahabat saya. Kami terputus hubungan dan saya luahkan perasaan saya melalui lagu dan akhirnya daripada ‘humming’ terus tercipta sebuah lagu bertajuk Sahabat,” katanya.
Dalam majlis persandingandi The Hall, KL Gateway Mall pada 24 September lalu, Yana atau nama sebenarnya, Kameliana Mohd Yunus, 39, bersama suaminya, Mohammad Raj Kumar Abdul Qayyum, 43, yang bernikah sejak April lalu anggun berbusana rona champagne gelap rekaan Anas Abdullah.
Pada majlis sama, tetamu turut dihiburkan dengan persembahan Yana bersama rakan-rakan artis seperti Mac Rahayu, Elda Susanti, Azura Aziz bersama suaminya. Antara rakan artis yang hadir termasuklah, Khaty Azian, Rozita Rohaizad dan Yusrina.

Ditanya mengenai kehilangannya selama 10 tahun yang lalu, ibu kepada dua orang cahaya mata itu menjelaskan, selama ini dia kembali menyanyi di kelab-kelab dan hotel bagi menyara kehidupan bersama dua orang anak yang sedang membesar.
YANA bersama anak-anak suaminya, Raj,
“Biasalah lepas kahwin dulu ingat nak jadi suri rumah sepenuh masa dan tak sangka, perpisahan pula yang terjadi. Itu sebabnya selepas itu saya meneruskan kerjaya sebagai penyanyi di hotel dan kelab-kelab.
“Selain itu, saya juga menjalankan perniagaan ‘home SPA’ dan mengeluarkan produk seperti lip mate dan bengkung kesihatan,” ujarnya.
Tambah pemilik nama sebenar Kameliana Mohd. Yunus itu, suaminya kini bekerja di sebuah kilang gula di Seremban, Negeri Sembilan.
“Sebelum ini, saya memang tak sukakan Raja. Tak sangka daripada tak suka akhirnya jatuh cinta. Saya sukakan Raj kerana dia seorang lelaki yang baik dan jujur. Raj juga pandai mengambil hati saya dan anak-anak saya. Itu yang buat saya senang bersamanya.
“Saya juga dapat menerimanya kerana dia juga sudah berjanji tidak akan menghalang saya untuk terus menyanyi. Itu yang buat saya mudah untuk menerima cintanya.
“Mungkin kami secocok kerana Raj memang suka melihat saya menyanyi. Ini merupakan perkahwinan kedua buat saya dan pertama buat Raj. Doakan agar jodoh kami berpanjangan hingga ke akhir hayat.’’
YANA bersama rakan-rakan baik yang hadir pada majlis persandingannya.
Ditanya mengenai istimewanya Yana di matanya, kata Raj,“Kami selalu berjumpa dalam event yang Yana turut menyanyi. Saya suka dengar dia menyanyi kerana suara Yana yang merdu, wajahnya yang cantik dan sikapnya yang baik. Itu yang buat saya tertarik untuk terus berkenalan dengannya.
“Mungkin jodoh kami berdua. Daripada tak suka, akhirnya Yana menyambut cinta saya,” cerita Yana.
Bercakap mengenai persaingan dalam industri hiburan sekarang ini, jelas Yana tidak takut untuk menghadapi situasi sebegitu.
“Saya tidak kisah dengan persaingan kerana saya percaya pada tuah. Sebagai penyanyi, saya akan cuba beri yang terbaik dan kalau jadi viral pun, biarlah dalam keadaan yang baik.”
Yana bukanlah nama baru dalam industri. Ketika berusia 15 tahun dia dilamar untuk menjadi artis rakaman Pony Canyon (M) Sdn Bhd (kini Interglobal Music) untuk tampil sebagai penyanyi dangdut. Yana juga pernah berduet bersama kumpulan Babylon serta terlibat dengan penghasilan album-album kompilasi.
Yana pernah muncul dengan album pertamanya Demi Cinta (2005) dan memandangkan album berkenaan menggunakan duit kocekn sendiri, dia menerbitkan semula Demi Cinta versi 2018. Beberapa buah lagu dalam album ini turut diberi penambahbaikan kualiti. Akhirnya lagu-lagu dangdut, Demi Cinta dan Iyok-Iyok diterima baik peminat Yana.
YANA berharap perkahwinan kali ini akan berpanjangan sehingga akhir hayat.


Simposium Tekstil Tradisional ASEAN ke-8 himpun lebih 300 adiguru kraf
Oleh MOHD RIDZAUDDIN ROSLAN

26 September 2022, 2:53 pm
PUTRAJAYA -Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenaan merasmikan Simposium Tekstil Tradisional ASEAN Ke-8 hari ini yang menghimpunkan lebih 300 penggiat seni tekstil, artisan dan penenun dari negara-negara anggota dan rantau lain.
Bertemakan ‘Celebrating Textiles: A Journey’, simposium itu yang dikendalikan Yayasan Tenun Pahang Diraja merupakan satu platform bagi membincangkan serta berkongsi maklumat mengenai isu berkaitan pemeliharaan dan kelestarian tekstil tenunan asli di rantau ini.
Dalam titah perasmian, Seri Paduka Baginda menzahirkan keterujaan majlis itu yang menjadi ‘buah hati’ Raja Permaisuri Agong, Tunku Hajah Azizah Aminah Maimunah Iskandariah kerana seni kraftangan dan budaya amat dekat di hati baginda.
“Raja Permaisuri begitu sibuk dalam memastikan simposium ini berjaya dengan meletakkan seluruh tenaga dan usaha untuk menjayakan majlis ini.
“Beta diberitahu maklum balas daripada peserta amat luar biasa, lebih 300 penggiat seni tekstil hadir dan seramai 19 pembentang kertas kerja terlibat dari seluruh dunia,” titah baginda di sini hari ini.
Sebanyak 19 kertas kerja akan dibentangkan oleh 13 buah negara terlibat iaitu Brunei, Kemboja, India, Indonesia, Kanada, Laos, Filipina, Myanmar, Belanda, Singapura, Thailand, Vietnam dan Malaysia yang berlangsung selama enam hari bermula 25 hingga 30 September 2022 di Hotel Marriott Putrajaya.

Simposium yang dianjurkan dua tahun sekali ini turut menampilkan pameran tekstil termasuk koleksi tenun peribadi Tunku Azizah serta demonstrasi pembuatan kraf seperti Tenun Pahang Diraja, songket, siambitan Sabah, pua kumbu Sarawak, anyaman mengkuang, ukiran kayu serta jualan pelbagai kraf.
Simposium Tekstil Tradisional ASEAN bermula sejak tahun 2005 yang mana Indonesia merupakan penganjur pertama dan diteruskan lagi di Filipina pada 2009, Malaysia (2011), Vietnam (2013), Thailand (2015), Brunei (2017) dan kali terakhir di Indonesia (2019).
Yayasan Tenun Pahang Diraja ditubuhkan pada 29 September 2017 bertujuan memajukan Tenun Pahang Diraja sebagai perusahaan kraf warisan yang boleh meningkatkan taraf hidup rakyat dengan mewujudkan peluang pekerjaan untuk penggiat seni dan penenun.
Yayasan ini berada di bawah naungan Al-Sultan Abdullah, manakala Tunku Azizah merupakan Pengasas Bersama dan juga Penerusi bagi yayasan tersebut. -KOSMO! ONLINE


Sekali ketagih layan porno akan ‘bermutasi’ jadi binatang
Oleh KOSMO!

26 September 2022, 3:17 pm
PETALING JAYA – Banyak kisah mengenai tindakan kejam golongan bapa yang sanggup memperdagangkan anak kandung sebagai hamba seks selain menjadikan mereka mangsa pelepas nafsu.
Berkongsi pandangan berhubung kejadian tersebut, pendakwah bebas, Ustazah Sharifah Zahidah mengingatkan golongan lelaki untuk menjauhi menonton video porno kerana ia boleh merosakkan pemikiran.
“Dan masih ada yang lelaki dengan bangganya menyatakan bukan lelakilah kalau tak layan porno. Ada sebab kenapa Allah paling larang lelaki buat maksiat mata dan wajib sungguh-sungguh menjaga mata.
“Kerana di saat mata lelaki dirosakkan, ruang di mana bahagian otak mereka membuat pertimbangan juga turut rosak dengan teruk sekali sehingga perkara yang paling mudah untuk diputuskan benar atau salahnya juga menjadi benda yang sangat rumit bagi mereka,” katanya menerusi satu hantaran di Facebook baru-baru ini.
Menurut Ustazah Sharifah, golongan ‘bernafsu’ tersebut sememangnya mempunyai seribu satu alasan untuk mempertahankan tindakan terkutuk mereka itu sehingga tidak memperdulikan darah daging sendiri.
“Contoh, bagi kita, jangankan rogol anak perempuan sendiri itu salah. Sekadar mengintai anak dara kita yang sedang tidur dengan bernafsu pun sudah salah di pertimbangan kita. Tapi bagi golongan ini, mereka punyai seribu satu alasan untuk pertahankan perbuatan mereka.

“Maka tak hairan, keluar jawapan dari mulut bapa kandung mengenai anak kandung ibarat tanaman kita. Tuan kebun kena ‘rasa’ dulu baru boleh bagi lelaki lain rasa. Bunyi perumpamaan macam bijak, rupanya dajal sungguh isi maksudnya,” luahnya dengan tegas.
Sehubungan itu, beliau turut berpesan kepada ibu bapa untuk mendidik anak lelaki mereka agar menghindari video porno atau apa-apa bahan tontonan yang akan membawa kesan buruk kelak.
“Tiada istilah layan porno tapi hati baik. Semua yang layan porno akan bermutasi jadi binatang dalam tempoh antara 10 tahun ke 20 tahun dari tempoh awal ketagihan mula berlaku. Tak jadi perogol, dia jadi gay.
“Banyak saya nak tulis temasuklah permainan video seperti Mobile Legend, watak atau pakaian di dalam cerita Avengers sebagai contoh, benda-benda trending dalam trend TikTok banyak yang menjurus kepada rosaknya mata lelaki apabila pakaian yang ditampilkan oleh watak wanita terlalu seksi,” katanya. – KOSMO! ONLINE


Kes tunggakan pembahagian pusaka turun 40 peratus
Oleh MUHAMMAD AYMAN GHAFFA

26 September 2022, 3:11 pm
KOTA BHARU – Jumlah tunggakan kes melibatkan urusan pembahagian harta pusaka berkurangan sebanyak 28,423 bagi tempoh lapan bulan tahun ini.
Menteri Tenaga Dan Sumber Asli, Datuk Seri Takiyuddin Hassan berkata, sebanyak 72,384 kes tunggakan dicatatkan pada awal tahun ini dan menurun kepada 42,861 kes pada bulan lalu.
Jumlah itu dianggarkan mengalami pengurangan sebanyak 40 peratus berbanding tunggakan sedia ada.
“Kita menghadapi kekangan untuk menguruskan kes pembahagian harta pusaka semasa pandemik Covid-19. Aspek pengurusan kes juga semakin baik semasa negara memasuki fasa peralihan ke endemik.
“Kementerian juga berbincang dengan Jabatan Perkhidmatan Awam dan Kementerian Kewangan dan sebanyak 100 penjawatan kontrak diluluskan (50 pegawai dan 50 pembantu tadbir) untuk menyelesaikan kes tunggakan pusaka di negara ini.
“Pengambilan bermula Januari depan itu diharap dapat menyelesaikan baki tunggakan sedia ada dengan segera,” katanya selepas merasmikan Majlis Pelancaran Klinik Penyelesaian Tunggakan Kes Pusaka Peringkat Negeri Kelantan di sebuah hotel di sini hari ini.

Hadir sama, Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff, Speaker Dewan Undangan Negeri Kelantan, Datuk Abdullah Ya’kub dan Pengarah Jabatan Tanah dan Galian Kelantan, Datuk Zamri Ismail.
Mengulas lanjut, Ahli Parlimen Kota Bharu dalam ucapannya berkata, isu kelewatan menguruskan pusaka bukan sahaja menyebabkan harta menjadi beku, malah ia boleh menyebabkan di peringkat nasional.
Menurutnya, harta-harta itu juga tidak dapat dimanfaatkan oleh waris sehingga berlaku susut nilai terhadap nilai harta apabila bilangan waris bertambah ekoran kematian berlapis.
“Pembahagian harta pusaka melibatkan harta tak alih iaitu bangunan, tanah atau rumah dan harta alih iaitu wang simpanan, kereta atau motosikal dengan jumlah keseluruhan RM2 juta ke bawah.
“Selain itu, Bahagian Pembahagian Pusaka menerima purata sebanyak 60,000 kes setahun. 65 peratus daripada jumlah kes pembahagian pusaka itu akan diuruskan bersama agensi lain iaitu Mahkamah Tinggi dan Amanah Raya Berhad,” katanya.
Tambahnya, Kelantan mencatatkan sebanyak 7,570 kes pembahagian pusaka tertunggak sehingga Ogos lalu. – KOSMO! ONLINE


Suspek kes bunuh Datin larikan diri
Oleh NOR SHAFAWATI YUP

26 September 2022, 3:04 pm
SEREMBAN – Suspek utama yang dipercayai terlibat dalam kes samun sehingga menyebabkan kematian seorang wanita bergelar Datin di rumah wanita itu di Taman Paroi Jaya di sini pada Jumaat lalu dipercayai menghilangkan diri.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, pihaknya kini memburu lelaki tersebut bagi membantu siasatan kematian mangsa, Datin Noraida Nordin, 75.
Ahmad Dzaffir berkata, berdasarkan keterangan yang direkodkan daripada ahli keluarga mangsa, suspek lelaki itu dikatakan individu terakhir datang ke rumah warga emas tersebut sebelum mangsa ditemui tidak sedarkan diri.
“Ketika ini, pihak polis masih mengesan lelaki itu (suspek utama) kerana dia dipercayai menghilangkan diri selepas kejadian, telefon bimbitnya juga dimatikan.
“Berdasarkan maklumat yang diterima daripada suami si mati yang berusia 82 tahun, suspek dikatakan ke rumah mangsa. Jadi menjadi persoalan kenapa lelaki itu melarikan diri dan gagal dihubungi?” katanya ketika dihubungi di sini hari ini.
Ahmad Dzaffir menambah, motif kejadian juga masih dalam siasatan memandangkan suspek sedang diburu. Kertas siasatan dibuka mengikut Seksyen 302 Kanun Keseksaan.

Polis meminta individu bernama Mohd. Faizul Mohamad Ali Kamil, 45, dengan alamat terakhir di Kampung Berkat Chembong, Rembau untuk tampil bagi membantu siasatan.
Orang ramai yang mempunyai maklumat juga diminta untuk menyalurkannya ke Ibu Pejabat Daerah Seremban atau mana-mana balai polis terdekat.-KOSMO! ONLINE


Switzerland musnahkan 10.3 juta dos vaksin Covid-19
Oleh KOSMO!

26 September 2022, 2:59 pm
BERN, SWITZERLAND – Kerajaan Switzerland akan melupuskan lebih 10.3 juta dos vaksin Covid-19 jenama Moderna yang telah mencapai tarikh luput minggu lalu, lapor laman berita Wion News kelmarin.
Kos keseluruhan bagi dos yang dimusnahkan adalah sekitar AS$285 juta (RM1.3 bilion).
Menurut laporan, daripada 10.3 juta dos tersebut, sebanyak 2.5 juta disimpan di sebuah pangkalan logistik tentera di Switzerland, manakala selebihnya berada di depoh simpanan luar Belgium.
Meskipun hanya mempunyai populasi penduduk seramai 8.7 juta orang, kerajaan Switzerland memperoleh sejumlah 34 juta dos vaksin Covid-19.
Pakar-pakar menyatakan bahawa strategi pemerolehan awal Bern apabila vaksin sedang dibangunkan,  menjadi punca kepada pengedaran yang berat sebelah itu.
Ini bukan kali pertama Switzerland membuang vaksin Covid-19 secara berskala.

Menurut laporan pada Mei lalu, negara Eropah itu telah memusnahkan lebih 620,000 dos vaksin yang tamat tempoh pada awal tahun ini selepas berlaku penurunan mendadak dalam permintaan.
Pada Februari lepas pula, kerajaan Switzerland mendakwa bahawa ia akan menyumbangkan sehingga 15 juta lebihan dos vaksin Covid-19 kepada negara-negara miskin.
Bagaimanapun, memandangkan lebih 10 juta dos akan dimusnahkan, berkemungkinan tiada negara miskin akan menerima sumbangan vaksin tersebut seperti yang didakwa.
Ketua Pengarah Pertubuhan Kesihatan Sedunia (WH0), Dr. Tedros Adhanom Ghebreyesus semasa  Perhimpunan Agung Pertubuhan Bangsa-Bangsa Bersatu (PBB) berkata, hanya 19 peratus  populasi di negara-negara berpendepatan rendah menerima vaksinasi Covid-19 berbanding 75 peratus di negara-negara maju. – Agensi


Polis tubuh pasukan khas siasat kes cubaan larikan murid
Oleh ASLIZA MUSA

26 September 2022, 2:47 pm
IPOH – Polis menubuhkan pasukan khas bagi menyiasat kes cubaan melarikan seorang murid perempuan di hadapan sebuah sekolah rendah di Taman Pinji Mewah di sini Jumaat lalu.
Kejadian tersebut tular di media sosial sejak semalam selepas laporan polis berkaitan insiden berkenaan dimuat naik keluarga mangsa di Facebook.
Ketua Polis Perak, Datuk Mohd. Yusri Hassan Basri berkata, hantaran dimuat naik pengguna media sosial itu dikesan pihaknya semalam yang mendakwa kes berkenaan berlaku di hadapan Sekolah Kebangsaan (SK) Pengkalan.
Katanya, laporan polis telah dibuat ibu mangsa pada pukul 9.07 malam, Jumaat lalu.
“Sehubungan itu, kita telah menubuhkan satu pasukan khas bagi menyiasat kes ini daripada pelbagai sudut,” katanya dalam kenyataannya di sini hari ini.
Katanya, orang ramai yang mempunyai maklumat mengenai kejadian itu juga diminta tampil ke Ibu Pejabat Polis Daerah (IPD) Ipoh bagi membantu siasatan atau menghubungi pegawai penyiasat kanan, Asisten Superintendan Norazlina Rais Ahmad di talian 013-6282176. – KOSMO! ONLINE


PUNB latih 12,000 usahawan belia buka syarikat perniagaan
Oleh HARIS FADILAH AHMAD

26 September 2022, 3:30 pm
JERANTUT – Kira-kira 12,000 orang usahawan bumiputera dalam kalangan belia dan siswazah mengikuti latihan dalam program Jom Jadi Perantis atau Jumper di bawah Perbadanan Usahawan Nasional Bhd. (PUNB) setakat ini.
Pengerusi PUNB, Datuk Ahmad Nazlan berkata, daripada jumlah itu, seramai 73 usahawan menerima manfaat pembiayaan melibatkan jumlah pembiayaan sebanyak RM5.45 juta.
“Bagi yang mahu memulakan perniagaan mereka perlu menjalani latihan berasaskan sistem mentor mentee dengan sebuah syarikat di bawah program keusahawanan dan menerima elaun sara diri sebanyak RM1,200 sebulan selama lapan bulan.
“Selepas tamat latihan perantis, belia terbabit perlu membuka perniagaan sendiri dalam tempoh enam bulan.
“PUNB sedia meluluskan pinjaman antara RM100,000 dan RM300,000 dalam tempoh yang cepat tertakluk kepada beberapa syarat,” katanya pada majlis penutupan sambutan Hari Belia Negara peringkat daerah di Kompleks Belia dan Sukan Daerah Jerantut di sini hari ini.
Menurut beliau, strategi PUNB menerusi Jumper ialah dengan mempergiatkan latihan keusahawanan yang menyasarkan golongan muda menimba pengalaman dalam perniagaan dan kemudiannya meneruskan membuka syarikat sendiri menerusi pinjaman daripada PUNB.- KOSMO! ONLINE


Baru pakai enam bulan, kereta hilang di pusat servis
Oleh MUHAMMAD SHAHIZAM TAZALI

26 September 2022, 3:23 pm
MELAKA – Seorang lelaki berputih mata apabila kereta miliknya dihantar ke sebuah pusat servis kenderaan untuk diselenggara di Ayer Keroh di sini hilang.
Mangsa, Tay Han Sin, 49, mendakwa, kejadian berlaku pada 25 Ogos lalu selepas dia menghantar kereta jenis Lexus RX300 F Sport untuk penyelenggaraan kali kedua di premis sama.
Menurutnya, beberapa jam selepas itu dia dimaklumkan kenderaannya dibawa keluar oleh seseorang selepas selesai proses penyelenggaraan.
“Saya berasa terkejut apabila pusat servis memaklumkan saya telah mengambil kereta, sedangkan saya baru hendak berbuat demikian.
“Semakan ke atas televisyen litar tertutup (CCTV) di premis itu mendapati terdapat seorang lelaki tidak dikenali mengambil kunci kereta tersebut,” katanya ketika ditemui di hadapan pusat servis itu hari ini.
Susulan kejadian itu, satu laporan polis telah dibuat berhubung kehilangan kenderaan tersebut.

“Saya hanya sempat menggunakan kereta itu selama enam bulan, saya perlu membayar ansuran lebih RM2,000 sebulan meskipun ia gagal dikesan sehingga kini,” katanya.-KOSMO! ONLINE


Shafee nafi Najib terima layanan istimewa guna kod ‘merpati’
Oleh NORLIZAH ABAS

26 September 2022, 3:38 pm
KUALA LUMPUR – Peguam Tan Sri Dr. Muhammad Shafee Abdullah menafikan Datuk Seri Najib Tun Razak yang dirujuk dengan kod nama `merpati’ menerima layanan istimewa ketika mendapatkan rawatan serta pemantauan di Hospital Kuala Lumpur (HKL) dan Hospital Rehabilitasi Cheras (HRC).
Sambil menyifatkan perkara itu sebagai mengarut, peguam tersebut turut mempersoalkan apa maksud `merpati’ yang ditularkan dalam media sosial yang didakwa merujuk kepada anak guamnya.
“Apa `merpati’? Jika Najib mendapat layanan istimewa, sudah tentu beliau akan diberi bilik khas untuk makan tengah hari di mahkamah ketika prosiding berhenti rehat.
“Sangat mengarut. Ia adalah bilik standard (di HRC) bagi sesiapa sahaja yang memerlukan rawatan dari penjara,” katanya kepada media ketika ditemui sewaktu prosiding perbicaraan 1Malaysia Development Berhad (1MDB) di Mahkamah Tinggi di sini ditangguhkan hingga petang.
Muhammad Shafee ditanya berhubung dakwaan layanan istimewa kepada bekas Perdana Menteri itu antaranya membabitkan pengubahsuaian ruang penjara dan rancangan untuk membawanya ke HRC bagi memudahkannya menerima tetamu dan mendapat kemudahan orang kenamaan (VIP).
Peguam itu menjelaskan, Najib harus melalui prosedur sama seperti berurusan dengan banduan lain ketika melawat Ahli Parlimen Pekan itu Sabtu dan Ahad lalu selepas pulang dari Melbourne.

“Jadi apa yang istimewanya saya tidak faham. Mungkin berhubung makanannya kerana tidak boleh makan pedas dan berminyak disebabkan ulser yang dihadapi.
“Keadaan ulser tersebut teruk manakala berat badannya turun. Secara umum mereka memantau pemakanannya,” ujarnya.- KOSMO! ONLINE


Mahkamah: Wang RM90.9 juta masuk akaun peribadi Najib
Oleh NORLIZAH ABAS

26 September 2022, 2:57 pm
KUALA LUMPUR – Mahkamah Tinggi di sini hari ini diberitahu akaun AmIslamic Bank Berhad milik Datuk Seri Najib Tun Razak menerima kemasukan wang berjumlah RM90.9 juta melibatkan dua transaksi pada 2012.
Pengurus Cawangan Ambank (M) Berhad Jalan Raja Chulan, R. Uma Devi, 43, berkata, sebanyak RM15,149,963.64 dimasukkan ke dalam akaun bekas Perdana Menteri itu pada 31 Oktober manakala RM75,749,963.64 pada 20 November 2012.
Beliau berkata demikian ketika membacakan pernyataan saksi pada perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang dihadapi Najib.
Dalam penyataan pembukaan pada 2019, Timbalan Pendakwa Raya, Datuk Seri Gopal Sri Ram berkata, Najib yang bertindak melalui ahli perniagaan dalam buruan, Low Taek Jho atau Jho Low mengambil langkah tertentu menyebabkan 1MDB terlibat dalam dua transaksi yang mana tertuduh memperoleh RM90,899,927.28.
Terdahulu, saksi pendakwaan ke-37 itu dirujuk kepada penyata akaun bekas Perdana Menteri melibatkan akaun peribadinya yang berakhir dengan nombor 694.
Uma Devi berkata, daripada jumlah itu, sebanyak RM1.5 juta dibayar kepada Centre for Glocal Concerns, Semarak Konsortium Satu Sdn. Bhd. (RM488,100) dan Pergerakan Wanita UMNO Selangor (RM1.5 juta).

Ujarnya, selain itu, Yayasan Rahah turut menerima wang RM2 juta, Badan Perhubungan UMNO Pahang (RM760,000), MCA Selangor Liason Committee (RM1 juta) dan Solar Shine Sdn. Bhd. (RM4 juta).
Perbicaraan di hadapan Hakim Datuk Collin Lawrence Sequerah bersambung esok.- KOSMO! ONLINE


Ular ‘King Cobra’ melingkar dalam beg sekolah
Oleh KOSMO!

27 September 2022, 9:00 pm
NEW DELHI – Seorang guru berjaya menyelamatkan nyawa anak muridnya apabila menemui seekor ular tedung selar atau King Cobra secara tidak sengaja dalam beg sekolah kanak-kanak itu, lapor laman India Today semalam.
Menerusi rakaman video yang kini tular di media sosial, guru lelaki itu dilihat sedang memeriksa beg sekolah kanak-kanak perempuan bernama Uma Rajak di sebuah sekolah kerajaan di negeri Madhya Pradesh.
Tidak diketahui bagaimana atau bila ular tedung itu memasuki begnya.
Uma sebenarnya sedang mengeluarkan buku di dalam kelas apabila merasakan sesuatu bergerak di dalam begnya.
Dia memberitahu gurunya yang membawa beg itu dengan motosikalnya ke lokasi yang jauh dari sekolah.
Alangkah terkejutnya guru itu semasa memeriksa beg apabila mendapati ular tedung selar itu sedang berlingkar di sebalik buku-buku.

Disebabkan tindakan guru yang pantas itu, nyawa Uma terselamat. – Agensi


Buruh Myanmar maut dihempap runtuhan konkrit
Oleh NORHAFIZAN ZULKIFLI

27 September 2022, 8:59 pm
KUANTAN – Buruh warga Myanmar maut selepas dihempap runtuhan konkrit ketika melakukan kerja pembinaan longkang berhampiran sekolah memandu dekat Indera Mahkota 15/44 di sini hari ini.
Dalam kejadian kira-kira pukul 4 petang itu, dua lagi rakan senegara mangsa yang berada berhampiran mangsa turut dihempap runtuhan konkrit dan mengalami kecederaan parah.
Mangsa yang meninggal dunia dikenali sebagai Mohd. Enus Karim Ullah, 29, manakala mangsa yang cedera parah dikenali sebagai Ellyas Rohsit Ullah, 31, dan Mohammad Soyat Abulhasim, 44.
Ketua Polis Daerah Kuantan, Asisten Komisioner Wan Mohd Zahari Wan Busu berkata, pihaknya menerima maklumat mengenai kejadian pada pukul 4.06 petang.
“Hasil siasatan di tempat kejadian mendapati runtuhan konkrit simen setinggi kira-kira 2.4 meter telah tumbang dan menghempap ketiga-tiga mangsa yang sedang menjalankan kerja-kerja membuat longkang bersebelahan konkrit berkenaan.
“Pihak bomba berjaya mengeluarkan mayat mangsa yang meninggal dunia, manakala dua lagi mangsa mengalami cedera parah dan telah dihantar ke hospital.

“Mangsa yang meninggal dunia telah dihantar ke unit forensik Universiti Islam Antarabangsa Malaysia (UIAM) untuk tujuan bedah siasat selepas menjalankan ujian Covid-19,” katanya.
Dalam pada itu, Pegawai Perhubungan Awam Jabatan Bomba dan Penyelamat Pahang, Zulfadli Zakaria berkata, sebuah jentera bersama tujuh pegawai dan anggota dari Balai Bomba dan Penyelamat Indera Mahkota bergegas ke lokasi kejadian bagi kerja menyelamat.
“Sebaik tiba di lokasi, pasukan bomba mendapati mangsa yang dihempap dan ditimbus deretan bata itu sudah meninggal dunia.
“Dua lagi rakan mangsa yang cedera parah dihantar ke Hospital Tengku Ampuan Afzan bagi rawatan lanjut,”ujarnya. – KOSMO! ONLINE


Majlis perkahwinan jadi ‘pasar tani’
Oleh KOSMO!

27 September 2022, 8:30 pm
JAKARTA – Sebuah majlis perkahwinan di Surabaya, wilayah Jawa Timur menjadi perhatian netizen kerana meletakkan buah-buahan dan sayuran segar di samping dekorasi lain, lapor program berita Liputan6 semalam.
Bukan sekadar itu, tetamu juga dibenarkan membawa pulang mana-mana sayuran atau buah yang mereka suka.
Berdasarkan klip  video yang  tular, majlis tersebut dihiasi dekorasi floral yang turut diselitkan dengan buah-buahan dan sayur-sayuran di atas meja serta pentas perkahwinan.
Antara yang diletakkan termasuk buah anggur, nanas, tomato, lobak dan kacang panjang.
Semua bahan makanan itu boleh diambil oleh tetamu, malah terdapat tetamu yang memasukkannya ke dalam bakul untuk dibawa pulang.
“Majlis perkahwinan seperti pasar tani. Boleh dibawa pulang. Bila lagi mahu ‘membeli’ tanpa membayar kan,” demikian menurut keterangan video tersebut.

Video itu menjadi tular dan menerima pelbagai komen daripada netizen.
“Hebat sekali idea ini,” kata seorang netizen.
“Kreatif sekali ideanya. Mata segar dan badan sihat ketika hadir ke majlis perkahwinan,” ujar seorang lagi pengguna. – Agensi


Lima tahun jadi mangsa rogol bapa tiri
Oleh FARAHWAHIDA AHMAD

27 September 2022, 9:32 pm
SEGAMAT – Seorang warga emas ditahan selepas disyaki merogol anak tirinya berusia 17 tahun di daerah ini sejak lima tahun lalu.
Suspek berusia 64 tahun ditahan kira-kira pukul 8.05 malam pada 21 September lalu.
Ketua Polis Daerah Segamat Superintendan Ahmad Zamry Marinsah berkata, perbuatan suspek terbongkar selepas mangsa mengadu kepada ibunya yang berusia 34 tahun mengenai perbuatan terkutuk dilakukan bapa tirinya sebelum wanita itu membuat laporan polis.
“Bertindak atas maklumat diterima, kita menahan suspek pada 21 September lalu dan siasatan awal mendapati perbuatan terkutuk berlaku terhadap mangsa sejak dia berusia 12 tahun.
“Siasatan awal mendapati suspek sering melakukan perbuatan berkenaan ketika mereka tinggal berdua di dalam rumah selain mangsa diugut selepas itu,” katanya dalam kenyataan hari ini.
Ahmad Zamry berkata, suspek direman tujuh hari sehingga esok dan kes disiasat mengikut Seksyen 376(3) Kanun Keseksaan kerana melakukan merogol. – KOSMO! ONLINE


Lapan lelaki rogol pelajar tingkatan dua diberkas
Oleh FARAHWAHIDA AHMAD

27 September 2022, 8:43 pm
SEGAMAT – Polis menahan lapan lelaki dan seorang wanita yang disyaki terbabit kes rogol seorang pelajar perempuan tingkatan dua dalam beberapa tangkapan berasingan sekitar Segamat, Ahad lalu.
Ketua Polis Daerah Segamat, Superintendan Ahmad Zamry Marinsah berkata, tangkapan dibuat susulan laporan polis dibuat oleh ibu mangsa pada 24 September lalu.
Beliau berkata, polis menerima satu laporan dibuat seorang wanita mendakwa anak perempuannya berusia 14 tahun dirogol oleh lapan lelaki yang dikenali.
“Siasatan awal mendapati, pada 17 September lalu antara pukul 12.30 tengah malam sehingga 5 pagi, mangsa dibawa oleh rakan perempuannya ke sebuah rumah di sekitar daerah ini sebelum mangsa dirogol lapan lelaki itu.
“Bertindak atas maklumat itu, sepasukan anggota berjaya menahan lapan lelaki dan rakan wanita mangsa pada 25 September, ” katanya dalam satu kenyataan di sini, hari ini.
Ahmad Zamry berkata, mangsa telah dibawa menjalani pemeriksaan di Hospital Daerah Segamat (HDS)

“Suspek sebahagiannya adalah pelajar berusia 14 sehingga 26 tahun direman tujuh hari bermula semalam sehingga 2 Oktober bagi membantu siasatan.
“Kes disiasat di bawah Seksyen 376B,” katanya. – KOSMO! ONLINE


Wanita cetak resume atas kek minta kerja dengan Nike
Oleh KOSMO!

27 September 2022, 9:30 pm
WASHINGTON – Seorang wanita di Amerika Syarikat (AS) menggunakan teknik unik bagi menghantar resume ke syarikat multinasional barangan sukan,  Nike apabila mencetaknya di atas sebiji kek, lapor stesen penyiaran NDTV semalam.
Wanita itu,  Karly Pavlinac Blackburn mendedahkan tindakannya di platform media LinkedIn tentang pengalamannya memohon pekerjaan di Nike menggunakan sebiji kek.
“Beberapa minggu lalu, saya menghantar resume pekerjaan kepada Nike yang dicetak di atas sebiji kek yang boleh dimakan.
“Ia dihantar semasa Nike mengadakan majlis sambutan Hari Just Do It (JDI) yang dihadiri pemain terkemuka seperti LeBron James, Colin Kaepernick dan ramai lagi,” tulis Blackburn.
Dia juga berkata bahawa Nike  pada masa ini tidak membuka sebarang iklan jawatan kosong. Bagaimanapun,  Blackburn bertekad mahu Nike sedar akan kewujudan dan kesungguhan dirinya untuk diambil bekerja di sana.
Sejurus selepas mendapat idea mencetak resume pada kek dan menemui rakan penghantar yang sanggup bekerjasama ‘menerjah’ parti tanpa sebarang jemputan, idea Blackburn akhirnya menjadi kenyataan.

Namun tiada penjelasan sama ada pihak pengurusan Nike menyedari atau tidak kehadiran kek resume yang dihantar Blackburn semasa parti tersebut. – Agensi


Tapak sekolah bertukar jadi tapak sampah haram
Oleh ABDUL RAZAK IDRIS

27 September 2022, 8:23 pm
KLANG – Tanah seluas 6.47 hektar yang sepatutnya menjadi lokasi pembinaan sekolah bertukar wajah apabila menjadi lokasi pembuangan sampah haram di Pendamar Indah, Pelabuhan Klang di sini.
Kejadian itu tular menerusi video di aplikasi TikTok berdurasi seminit satu saat dengan mempersoalkan apakah tindakan Ahli Dewan Undangan Negeri (Adun) Pelabuhan Klang, Azmizam Zaman Huri dan Ahli Parlimen Klang, Charles Anthony Santiago terhadap isu tapak pembuangan sampah haram itu.
Menurut Azmizam, tanah itu di bawah bidang kuasa Jabatan Ketua Pengarah Tanah dan Galian Persekutuan (JKPTG) telah disewakan RM27,000 sebulan sejak 2017 kepada sebuah syarikat dengan tujuan untuk tujuan membina stor.
Beliau yang jelas marah dan terkilan memaklumkan sepatutnya syarikat berkenaan perlu meminta kebenaran daripada agensi teknikal sebelum mendapat Kebenaran Merancang Pembangunan struktur.
Ini termasuk dari Majlis Perbandaran Klang (MPK), Jabatan Pengairan Dan Saliran (JPS), Jabatan Alam Sekitar (JAS), Pejabat Tanah dan Daerah.
“Syarikat yang menyewa di sini suratnya tamat pada 30 Jun 2020. Kemungkinan besar kawasan ini telah menjadi tapak pembuangan sampah haram sejak tempoh tersebut.

“Lebih menghairankan apabila tanah yang sama kini disewakan JKPTG kepada syarikat lain,” katanya selepas membuat lawatan bersepadu bersama agensi JKPTG, MPK dan Polis Diraja Malaysia (PDRM) hari ini.
Lokasi pembuangan sampah haram di Pandamar Indah.
Kata Azmizam, penyewa baharu difahamkan dihalang untuk masuk ke lokasi tersebut oleh pihak tertentu.
Ujarnya, ini seterusnya menunjukkan seolah-olah ada dalang yang masih mengawal aktiviti pembuangan sampah haram di kawasan tersebut.
“Hasil pemantauan mendapati tapak ini dijadikan pelupusan haram sisa barangan elektronik. Justeru, adakah tapak ini masih sesuai dan selamat untuk didirikan sekolah?
“Bau sampah yang busuk di sini akan bertambah busuk menjelang malam dan memberikan kacau ganggu kepada 10,000 penduduk di taman perumahan berhampiran,” tegasnya.
Sehubungan itu, beliau meminta pihak berkuasa melakukan siasatan lanjut dalam mengenal pasti dalang pembuangan sampah itu yang boleh mengakibatkan kerosakan pada struktur tanah.
“JKPTG perlu membuat kajian sebelum menyewakan tapak yang menjadi lokasi pembuangan sampah haram itu kepada pihak lain.
“Lokasi ini juga kini menjadi punca berlakunya kepada banjir kilat apabila hujan lebat,” katanya. -KOSMO! ONLINE


30 wartawan sambilan Melaka terima caruman percuma
Oleh AMRAN MULUP

27 September 2022, 8:49 pm
MELAKA – Seramai 30 pengamal media berstatus sambilan di negeri ini mendaftar dan mencarum dengan Pertubuhan Keselamatan Sosial (Perkeso) bagi mendapatkan manfaat perlindungan.
Pengarah Perkeso Melaka, Abd. Razak Omar berkata, caruman tersebut adalah di bawah Skim Keselamatan Sosial Pekerjaan Sendiri (SKSPS) yang melayakkan mereka menerima faedah iaitu kos perubatan, hilang upaya sementara dan hilang upaya kekal.
Menurutnya, skim bernilai RM232 seorang selama setahun itu mendapat peruntukan sebanyak 80 peratus daripada Kementerian Kewangan, manakala baki bernilai RM46 pula merupakan sumbangan peribadi Pengerusi Jawatankuasa Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem.
“Inisiatif Perkeso dengan kerjasama exco hari ini adalah sebagai menghargai jasa pengamal media, walaupun berstatus sambilan kerana mereka adalah cermin kami dalam menyampaikan maklumat tepat kepada masyarakat.
“Selain itu, kami ingin menyantuni golongan media di Melaka kerana mereka selama ini telah banyak bersama program-program yang dianjurkan Perkeso dan kerajaan,” katanya dalam sidang akhbar selepas Majlis Perkeso Mendekati Media di sebuah hotel di sini, hari ini.
Tambahnya, bagaimanapun faedah pencen ilat tidak termasuk dalam skim tersebut.

Abd. Razak berkata, keseluruhan tajaan khusus itu berjumlah RM6,984 bermula hari ini sehingga 27 September 2023.
“Sepanjang tempoh setahun, mereka dilindungi di bawah peruntukan Akta Keselamatan Sosial Pekerjaan Sendiri 2017,” ujarnya.
Sementara itu, Hee Sem berkata, beliau amat berbesar hati untuk menaja baki caruman tersebut kerana menghargai jasa dan sumbangan pengamal media terhadapnya dan kerajaan negeri.
“Pengorbanan media bersama saya tanpa mengira waktu siang dan malam amat saya hargai dan diucapkan ribuan terima kasih,” katanya. – KOSMO! ONLINE


Kelong Paradise bakal jadi transit APMM
Oleh ISKANDAR SHAH MOHAMED

27 September 2022, 8:33 pm
SABAK BERNAM – Kelong Paradise di perairan daerah ini bakal menjadi transit sementara Agensi Penguatkuasaan Maritim Malaysia (APMM) bagi operasi menyelamat dan mengawal
pencerobohan haram di laut.
Ia berikutan jarak transit maritim sedia ada di Pelabuhan Klang agak jauh iaitu kira-kira 61 batu nautika atau hampir dua jam perjalanan.
Pengerusi Majlis Keselamatan Negara (MKN) Selangor, Tan Sri Noh Omar berkata, cadangan itu diputuskan selepas mengambil kira pelbagai aduan nelayan tempatan di sekitar perairan utara negeri ini.
Kata beliau, transit atau ‘staging point’ itu bakal memudahkan operasi penyelamatan sekiranya nelayan berdepan situasi kecemasan seperti terkandas atau lemas.
“Selain itu, ia berupaya mengawal kemasukan pendatang asing yang masuk secara haram atau pencerobohan bot pukat tunda di kawasan zon larangan.
“Kita tidak menafikan APMM bertindak pantas, namun jarak lokasi agak jauh di Klang dan Kelong Paradise dicadang menjadi transit kerana lebih dekat,” katanya di sini.

Terdahulu beliau bersama Pengarah APMM Selangor, Kepten Maritim V. Siva Kumar dan Timbalan Ketua Polis negeri, Datuk S. Sasikala Devi meninjau kelong itu.
Noh (paling kiri depan) mendengar taklimat daripada pihak berkuasa di Kelong Paradise, Sabak Bernam.
Jelas Noh yang juga Menteri Pembangunan Usahawan dan Koperasi,  beberapa penambahbaikan perlu dibuat sebelum transit itu dapat beroperasi sepenuhnya.
“Kelong itu perlu membuat pengubahsuaian tempat pendaratan dengan menyediakan kemudahan pontun (jeti terapung) bagi memudahkan bot ditambat di kawasan kelong.
“Kebanyakan bot Maritim diperbuat daripada fiber dan boleh menyebabkan kerosakan pada permukaan bot jika bergesel dengan tangga penambat bot sedia ada,” ujarnya.
Tambah Noh, pihaknya akan mengusulkan cadangan itu secepat mungkin kepada kerajaan dan turut menjadi isu utama dalam perbincangan MKN Selangor.
Sementara itu, Siva Kumar berkata, sepasukan enam anggota dan dua bot kebiasaannya akan ditempatkan di sesebuah transit sementara.
“Penyediaan pontun diperlukan bagi memudahkan kapal atau bot untuk merapat dan keluar dari kawasan perairan tersebut.
“Transit tambahan itu bagaimanapun bergantung sepenuhnya kepada kelulusan dan kebenaran daripada Kementerian Dalam Negeri (KDN) kelak,” katanya. – KOSMO! ONLINE


Lelaki maut kereta bertembung lori muatan anak ayam
Oleh ASLIZA MUSA

27 September 2022, 9:08 pm
GERIK – Seorang lelaki maut selepas kereta dipandunya terbabit nahas dengan sebuah lori muatan anak ayam di Kilometer 24.2, Jalan Raya Timur Barat (JRTB) Gerik-Jeli di sini hari ini.
Mangsa, Nor Azelan Jaafar, 42, yang memandu kereta jenis Perodua Alza meninggal dunia di tempat kejadian akibat kecederaan parah di kepala.
Ketua Balai Bomba dan Penyelamat (BBP) Gerik, Mohd. Azizan Aziz berkata, maklumat kemalangan itu diterima pada pukul 3.36 petang dengan sepasukan 15 anggota digerakkan ke lokasi kejadian.
Katanya, nahas membabitkan kereta jenis Perodua Alza dipandu mangsa dengan sebuah lori tiga tan membawa muatan anak ayam.
“Kedua-dua kenderaan itu bertembung dengan pemandu kereta cedera parah dan disahkan maut di tempat kejadian oleh pasukan perubatan.
“Pemandu dan kelindan lori tidak cedera. Mayat mangsa diserahkan kepada pihak polis untuk tindakan lanjut,” katanya. – KOSMO! ONLINE


Cuaca buruk di Pantai Timur dan Sarawak malam ini
Oleh MARLIA ZAKARIA

27 September 2022, 7:17 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di kawasan Pantai Timur dan Sarawak malam ini.
MetMalaysia dalam laporannya berkata, di Terengganu ia melibatkan Hulu Terengganu dan Marang.
Sementara itu, bagi Pahang amaran cuaca buruk hanya dikeluarkan di daerah Tanah Tinggi Cameron dan Lipis.
“Sementara itu, Perak juga menerima cuaca buruk sama bagi daerah Kinta dan Kampar.
“Sarawak pula meliputi Sibu, Kapit (Song), dan Bintulu (Tatau) serta keadaan cuaca buruk itu dijangka berlarutan sehingga pukul 9 malam nanti,” katanya hari ini.
Tambah MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam. – KOSMO! ONLINE


Diterima bekerja di Bank Dunia selepas hantar 600 e-mel, buat 80 panggilan telefon
Oleh KOSMO!

27 September 2022, 7:30 pm
WASHINGTON – Usaha keras seorang lelaki memulakan kerjaya semasa pandemik Covid-19 menyerang dunia pada 2020 membuahkan hasil selepas menghantar 600 e-mel dan 80 panggilan memohon pekerjaan, lapor stesen penyiaran NDTV semalam.
Graduan Universiti Yale, Vatsal Nahata berkata,  dia mula resah apabila tidak mendapat sebarang tawaran kerja menjelang dua bulan tarikh graduasinya.
“Saya sudah menetapkan tidak akan pulang ke India terlebih dahulu dan gaji pertama saya mesti dibayar dalam mata wang Dollar.
“Tiada guna saya belajar di Yale jika tidak mampu mendapat pekerjaan selepas tamat pengajian,” kata Vatsal.
Menurut Vatsal, dalam masa dua bulan, dia menghantar lebih 1,500 permohonan kerja, menulis 600 e-mel tanpa balasan, membuat 80 panggilan telefon dan berdepan banyak penolakan daripada pelbagai jenis syarikat.
Namun,  kegigihannya menghantar begitu banyak permohonan kepada pelbagai jenis syarikat membuahkan hasil apabila mendapat empat tawaran kerja pada bulan Mei.

“Saya memilih tawaran terbaik iaitu di Bank Dunia yang sanggup menaja perbelanjaan visa dan menawarkan saya menjadi pengarang bersama bagi kajian Pembelajaran Mesin dengan Pengarah Penyelidikan Bank Dunia semasa,” ujarnya.
Tujuan berkongsi pengalamannya dengan dunia adalah untuk menggalakkan orang ramai supaya tidak berputus asa.
“Jika anda melalui sesuatu yang serupa di mana dunia seolah-olah runtuh menimpa anda, teruskan perjalanan dan jangan mudah menyerah kalah.
“Hari yang lebih baik akan datang jika anda belajar daripada kesilapan dan jika anda sanggup ‘mengetuk’ pintu peluang dalam kuantiti yang mencukupi ,” tuturnya. – Agensi


Korea Selatan tolak pertahan Taiwan, lebih risau ancaman Korea Utara
Oleh KOSMO!

27 September 2022, 8:00 pm
SEOUL – Presiden Korea Selatan, Yoon Suk-yeol menyatakan keengganan untuk membantu Amerika Syarikat (AS) mempertahankan Taiwan daripada serangan China, lapor laman berita  RT semalam.
Beliau sebaliknya mahu tentera negaranya dan tentera AS yang ditempatkan di Semenanjung Korea memberi tumpuan kepada peningkatan risiko konflik dengan Korea Utara dalam konteks tersebut.
“Dalam kes konflik ketenteraan di sekitar Taiwan, akan ada peningkatan kemungkinan provokasi Korea Utara.
“Oleh itu, dalam kes ini, keutamaan utama bagi Korea Selatan dan pakatan AS-Korea di Semenanjung Korea adalah mengukuhkan postur pertahanan kami terlebih dahulu.
“Kami perlu menangani ancaman daripada  Korea Utara terlebih dahulu,” kata Yoon dalam satu temubual bersama stesen penyiaran CNN.
Yoon tidak mengatakan bahawa Seoul sepatutnya menjadi keutamaan AS yang lebih tinggi berbanding Taipei,  namun beliau mencadangkan bahawa kira-kira 28,500 tentera AS di Korea Selatan tidak harus dialihkan untuk berperang di Taiwan.

Presiden AS,  Joe Biden pada minggu lalu berkata bahawa tentera AS akan mempertahankan Taiwan sekiranya berlaku pencerobohan China, menimbulkan tindak balas yang berang daripada Beijing.
China telah berikrar untuk bersatu semula dengan Taiwan, secara kekerasan jika perlu selepas ketegangan antara kedua-dua belah pihak semakin meningkat sejak beberapa bulan kebelakangan ini. – Agensi


Angkasawan dakwa rakam kelibat ‘malaikat’
Oleh KOSMO!

27 September 2022, 7:00 pm
MOSCOW – Seorang angkasawan merakam gambar yang memaparkan kelibat kelihatan seperti ‘malaikat angkasa’ semasa mengorbit Bumi, lapor akhbar Mirror UK kelmarin.
Angkasawan Agensi Angkasa Eropah (ESA), Samantha Cristoforetti merakam pelancaran Roket Soyuz Russia pada Rabu lalu.
Dari sudut pandangannya di Stesen Angkasa Antarabangsa (ISS), laluan yang ditinggalkan oleh penerbangan itu mencetuskan imaginasi beberapa pemerhati.
Pakar teknologi untuk laman web CNET, Amanda Kooser, menyamakannya dengan figura malaikat dengan sayap terbentang sedang naik ke orbit.
Manakala blog IFLScience menyifatkan ia sebagai malaikat angkasa yang hebat.
“Wah, hampir kelihatan seperti adegan dari filem angkasa tahun 1960-an. Tidak kelihatan nyata. Cantik tetapi kelihatan tidak nyata,” tulis seorang pengguna media sosial.

Cristoforetti yang  akan mengambil alih peranan komander ISS berkata, ia adalah salah satu rakaman pemandangan menakjubkan dari angkasa lepas.
Cristoforetti secara rasmi akan mengambil alih daripada rakan anak kapal Ekspedisi 67, Angkasawan Rusia, Oleg Artemyev.
Satu upacara penyerahan tugas dengan majlis simbolik penyampaian kunci daripada komander terdahulu akan berlangsung pada 28 September 2022. – Agensi


Bajet 2023: Melaka harap peruntukan besar untuk jalan raya
Oleh MUHAMMAD SHAHIZAM TAZALI

27 September 2022, 7:08 pm
MELAKA – Kerajaan negeri berharap kerajaan Persekutuan akan memberikan peruntukan yang lebih besar dalam Bajet 2023 untuk membina jajaran baharu serta menaik taraf jalan raya sedia.
Ketua Menteri, Datuk Seri Sulaiman Md. Ali berkata, Melaka seharusnya tidak ketinggalan dalam apa juga bajet yang melibatkan sistem pengangkutan awam dan jalan raya.
Jelas beliau, peruntukan itu kelak akan digunakan sebaik mungkin bagi mengatasi kesesakan trafik yang berlaku di kawasan bandar.
“Hari ini keadaan trafik di Melaka agak padat, jadi saya berharap peruntukan yang lebih untuk membina dan baik pulih jajaran sedia ada.
“Keutamaan akan diberikan di kawasan bandar Melaka dalam Melaka Tengah yang mana lokasi ini akan diberi peruntukan sebaik mungkin,” katanya pada sidang akhbar selepas menghadiri Pesta Buku Melaka 2022 di sini, hari ini.
Mengulas lanjut, Sulaiman berkata, kerajaan negeri turut berharap peruntukan dalam sektor pelancongan diberi perhatian sewajarnya.

Katanya, hal ini kerana beberapa produk pelancongan telah berada dalam perancangan untuk dibangunkan.
“Semua sedia maklum Melaka adalah bandar warisan, jadi banyak kawasan yang perlu kita baiki untuk hidupkan semula lokasi tersebut.
“Fasa endemik telah menarik ramai kehadiran pelancong dan sudah pasti banyak bangunan atau kawasan-kawasan warisan yang ingin kita pulihara,” ujarnya. – KOSMO! ONLINE